Миржалол Қосимов: Бугун ғалаба қозонишни хоҳлагандик, чунки... - Zamin.uz\nБундан бироз аввал Суперлиганинг 29-туридан ўрин олган “Бунёдкор” ҳамда “Локомотив” (2:2) жамоалари ўртасидаги учрашув ўз ниҳоясига етди. Ўйиндан сўнг ўтказилган матбуот анжуманининг иккинчи қисмида “қалдирғочлар” устози Миржалол Қосимов иштирок этди ва ўзининг ўйин ҳақидаги фикрларини билдириб ўтди.\n- Бугун ғалаба қозонишни жуда ҳам хоҳлагандик. Чунки, шунда 3-ўринга чиқиб олишимиз мумкин эди. Бугун қизиқарли ўйин гувоҳи бўлдик.\nАгар ҳисоб 2:1 бўлиб турганида Сардор Собирхўжаев яратилган қулай имкониятдан фойдаланганида, ўйин тақдири ҳал бўларди. Бироқ, бу футбол. Бугунги ўйин учун йигитларга ва мухлисларга миннатдорчилик билдираман.\nШуни алоҳида таъкидлашим лозимки, академиямиздан чиқаётган ёш футболчилар ҳақиқатдан ҳам жуда чиройли ўйинлар кўрсатишмоқда. Аслида академиянинг вазифаси ҳам шу. Умид қиламанки, бу барча ёш тоифаларидаги терма жамоамизга фойда беради. Футболда тўхтаб қолиш керак эмас, фақат ишлаш керак. Республикамизда бу каби иқтидорли футболчилар жуда кўп деб ўйлайман. Уларни қидириб топиб, тарбиялаш керак. “Замин” янгиликларини “Telegram”да кузатиб боринг\n22-10-2018, 08:25, Спорт\n23-09-2018, 21:00, Спорт\nМиржалол Қосимов: "Шогирдларим билан фахрланаман"\n30-07-2018, 10:28, Спорт\n16-05-2018, 13:35, Спорт\nЯнгиликлар » Спорт » Миржалол Қосимов: Бугун ғалаба қозонишни хоҳлагандик, чунки...


(7- сон) Ҳаёт ҳикматлари\nҚайсидир ҳикоятда ёзилишича, бир табибнинг жуда зийрак, лекин бесабр шогирди бор экан. Бир куни табибнинг олдига кўзи ожиз одамни олиб келишибди. Табиб шогирдига малҳам тайёрлашни буюриб, қандай гиёҳлар солиш кераклигини айтибди. Шогирди ҳамма ишни устози айтганидек бажарибди. Малҳамни беморнинг кўзига қўйишибди. Эртасига кўр одамнинг кўзлари очилиб, кўра бошлабди. Бундан севинган беморнинг қариндошлари табибга миннатдорчилик билдириб, совға-саломлар беришибди.\nШогирднинг бир қўшниси бўлиб, анча йиллардан бери кўзининг хиралигидан нолиб юрар экан. У устози каби шуҳрат қозонишни ўйлаб, уни даволамоқчи бўлибди ва олдинги бемор одамга тайёрлагани каби малҳам тайёрлаб, унинг кўзига қўйибди. Лекин эртасига қўшнисининг кўзи умуман кўрмай қолибди. Буни эшитган устоз-табиб шогирдидан қаттиқ ранжиб, шундай деган экан: - "Ҳар бир касал эгасининг ўзига хос касаллик сабаблари бўлади. Уларни атрофлича ўрганиб, кейин дори тайёрланади. Бу эса анча тажрибани талаб қилади. Сен каби шошқалоқлар эса мана шундай кўнгилсизликларни келтириб чиқаради".\nДарҳақиқат, айрим талаба-ёшлар устоз ҳамда ёши улуғ кишиларнинг билган-ўргатганларини чала-чулпа билиб олиб, шошқалоқликлари туфайли уни амалда қўллашда хатоликка йўл қўядилар. Натижада бошқаларга ёрдам бераман деб, зиён етказиб қўядилар.\nАслида инсоннинг билиш жабҳаси чексиздир. Аммо бир инсон учун ҳамма нарсани билишнинг ҳожати йўқ, яъни меъёрга амал қилиш мақсадга мувофиқ. Чунки, киши истеъмол қилгани билан эмас, хазм қилгани билан яшайди. Бу таъриф нафақат танага, бали ақлга ҳам тааллуқлидир. Инсонга хос барча фазилатларнинг энг муҳими ақл ҳисобланар экан, киши илм ўрганишда шошмашошарликка эмас, сабр ва аниқлик каби жиҳатларга суянмоға лозим. Зеро, мана шундагина унинг илмидан одамлар баҳраманд бўлади, ўрганган илм нурининг чироқлари ўзгалар ҳаётини машъала каби ёритиб туради.\nИнсон учун энг муҳими шу эмасми?!\nСайфиддин ЮЛДАШЕВ, Андижон шаҳри.\nПрочитано 854 раз\tПоследнее изменение 27 Апр 2017\nҚУЁШ КАМДАН-КАМ НУР СОЧАДИГАН ШАҲАР ВА ЎЛКАЛАР\nМАҚСАДИМИЗ: ОИЛАЛАРНИ МУСТАҲКАМЛАШ, АЁЛЛАРИМИЗНИНГ ОFИРИНИ ЕНГИЛ ҚИЛИШ\nФАРЗАНДИНГИЗДАН МЕҲРИНГИЗНИ АЯМАНГ!\n"Андижон зукколари" жамоаси ғолиб\nШу рубрикадаги бошка янгиликлар: « НОДОН БИЛАН ТОРТИШМА ИЗН СЎРАШ ОДОБИ »


14 август, 2018, 10:11 1843\nОсиё ўйинлари юртимизда намойиш этилмаслиги мумкин\n18 август куни Индонезияда XVIII ёзги Осиё ўйинларига старт берилади.\nУнда Ўзбекистон вакиллари ҳам бир неча спорт турларида ватанимиз шарафини ҳимоя қиладилар.\nKun.uz сайтига таяниб, SPORTS.uz сайтининг хабар беришича, Осиё ўйинларининг ҳеч бир мусобақаси Ўзбекистон ҳудудида намойиш этилмайди. Унинг трансляция ҳуқуқини Ўзбекистоннинг ҳеч бир компанияси сотиб олмаган.\nХусусан, Ўзбекистон олимпия терма жамоаси иштирок этадиган футбол турнирини ҳам катта эҳтимол билан кўрмаймиз. Баъзи манбаларда UzReport канали футбол мусобақасини ёритиши ҳақида хабарлар тарқалган эди. Ҳозирча бу хабарлар расман тасдиқланмади.


Жоан Лапорта: "Барселона" даромадининг учдан бир қисмини Месси олиб келади\n1 февраль, 2021, 19:37\nУнга муносиб таклиф бериш керак.\n"Барселона" президентлигига номзод Жоан Лапорта жамоа сардори Лионель Мессининг маоши масаласида ўз фикрини билдириб ўтди. Айтиш керакки, Месси сўнгги 4 йил мобайнида клубдан 555 миллион евро маош олган.\n“Мессини “Барселона”да сақлаб қолиш учун қўлимдан келганини қиламан. У қолишни хоҳлайди, аммо унга рақобатлаша оладиган жамоа керак. Мен унга шартномасида кўрсатилган ҳамма бандларга ҳам катта эътибор қаратмасликни айтдим. Барча каталонияликлар унинг қолишини хоҳлайди.\nМесси клубга оладиган маошидан кўпроқ даромад келтирди. Лео “Барса” даромадининг учдан бир қисмини келтиради. 10 та формадан 8 таси унинг фамилияси остида сотилади. Мессининг шартномаси клубга жуда катта молиявий фойда туширади. Шу сабабли, клуб ҳозирги молиявий имкониятлардан келиб чиққан ҳолда, унга ҳар томонлама муносиб шартнома таклиф қилиши керак. Клубни шундай ҳолатга аввалги раҳбарият олиб келган”, - деди Лапорта.\nЭслатиб ўтамиз, Мессининг “Барселона” билан амалдаги шартномаси ёзда ўз ниҳоясига етади.


Тошкентда Болалар кутубхонаси биносини реконструкция қилиш ишлари бошланди\nРежалаштирилган реконструкция ишлари ички элементлар интерьерига ва жойлашувига минимал даражада таъсир қилади.\nМаданият ва санъатни ривожлантириш жамғармаси Республика болалар кутубхонаси биносини реконструкция қилиш бўйича тасдиқланган лойиҳани тақдим этди. Бу ҳақда Маданият вазирлиги хабар бермоқда.\nXIX асрда қурилган мазкур бинонинг янгиланиши ва унда янги таълим ва маданият муассасасининг ташкил этилиши Жамғарманинг Ўзбекистонда меценатлик фаолиятини ривожлантиришдаги саъй-ҳаракатлари билан амалга оширилди. Маданий мерос объектларини сақлаш, муҳофаза қилиш ва улардан фойдаланишда меценатларни жалб қилиш Ўзбекистон Республикасининг "Меценатлик тўғрисида"ги Қонунида назарда тутилган.\nЛойиҳа Ludi Architects (Санкт-Петербург) архитектура бюроси томонидан ишлаб чиқилган бўлиб, у кутубхоналар ва китоб фондлари билан ишлашга ихтисослашган. Меъморларнинг фикрига кўра, режалаштирилган реконструкция ишлари ички элементлар интерьерига ва жойлашувига минимал даражада таъсир қилади. Шу билан бирга, кутубхонада 0 ёшдан 16 ёшгача бўлган болажонлар учун коворкинг майдони, лабораториялар, маърузалар ва маҳорат дарслари учун кўчма зал ташкил этилади.\nЛойиҳа бўйича болалар кутубхонаси технологлари ҳам иш олиб бормоқда, улар муассасанинг тузилишини жаҳон стандартларига жавоб берадиган даражага олиб чиқишда ўз ёрдамларини беради. Улар китоб фонди ишларини ташкил қилиш, назорат қилиш ва нашрларни излаш тизимини йўлга қўйишади, бундай нашрлардан 200 минг нусхаси мавжуд бўлиб, бу минтақадаги болалар китобларининг энг йирик тўпламидир.\nБундан ташқари, кутубхона барча инклюзив талабларга жавоб берадиган қулайликларга эга бўлиши режалаштирилган.


Қирғиз-Тожик чегарасидаги вазият ҳамон таранг - BBC O'zbek\nҚирғиз-Тожик чегарасидаги вазият ҳамон таранг\n3 август куни Қирғизистон ва Тожикистон фуқаролари ўртасида бошланган можаро боис икки мамлакат чегара хизматлари кучайтирилган хизмат тартибига ўтказилганлар.\nИкки томондан камида 15 инсон жароҳатлангани хабар қилинган.\nТожикистоннинг Исфара туманига қарашли Чоркўҳ анклав қишлоғи ва Қирғизистоннинг Боткен тумани Кок-Таш қишлоғи яшовчилари ўртасидаги жанжал сув ва йўл беркитиб қўйилгани устидан келиб чиққани айтилмоқда.\n3 август куни икки томондан ҳам кўплаб одамлар йиғилиб бир-бирларига тош отишгани, бир неча киши яралангани хабар қилинган.\nЖанжал 4 август куни ҳам давом этган.\nҲодисага Тожик қишлоғи яшовчиларининг ўзларига сув келтирадиган қувурни таъмирлашга ҳаракат қилганлари, бироқ Қирғиз қишлоғи яшовчилари бунга рухсат бермагани, бунга жавобан эса Тожик қишлоғи яшовчилари йўлни тўсиб қўйганлари сабаб бўлгани айтилган.\nТожикистон чегара хизмати расмий хабарида айтилишича, низо пайти Қирғизистон фуқаролари ичига ёқилғи солинган шиша идишлар ва овчилик милтиқларини ишга солганлар.\nТожик расмийларига кўра, етти Тожикистон фуқароси ўқотар қуролдан жароҳат олган.\nУлар шифохонага ётқизилган, икки нафарининг аҳволи оғир экани айтилмоқда.\nҚирғиз қишлоқларидаги хонадонларга ҳам Молотов коктейллари улоқтирилгани сабабли шикаст етган.\n4 август куни Қирғиз қишлоқлари яшовчилари автомат қуроллардан ўқ отилгани овозларини эшитганларини хабар қилганлар.\nБу нарса Қирғизистоннинг Кок-Таш, Таш-Тумшуқ ва Маасейиттин қишлоқлари яшовчилари ўртасида ваҳимага сабаб бўлган.\nУлар болалар, аёллар ва кексаларни кўчиришни бошлаганлари, чегарадан узоқ қишлоқлардаги қариндошлариникида жойлаштирганлари ҳақида айтганлар.\nҲудудга Қирғизистон ва Тожикистон ички ишлар вазирликлари ва чегара хизматларининг қўшимча кучлари ташланган.\nИкки мамлакат ҳукуматлари расмийлари музокаралар бошлаганлари, бундай тўқнашувлар такрорланишига йўл қўймаслик мақсадида маҳаллий аҳоли билан музокаралар ўтказишаётгани хабар қилинмоқда.\n5 август куни махсус комиссиялар етказилган моддий зарарлар миқдорини аниқлашга киришганлари, уйма-уй юриб, аҳволни ўрганаётганликлари айтилмоқда.\nБоткендаги ҳодиса юзасидан суриштирув бошланган\nҚирғизистон ва Тожикистон: Чегарадаги муаммолар сақланиб қолмоқда\nҚирғиз – Тожик чегарасидаги тўқнашувда жароҳатланганлар бор\nБоткендаги миллатлараро тўқнашувда '2 киши жароҳатланган'


Эркак қўрқоқ бўлса… « Ўзбекистон Халқ Ҳаракати\nЭркак қўрқоқ бўлса…\n30 January 2014 - 12:22\nКуни-кеча Ўзбекистон Xалқ Ҳаракати расмий сайти Uzxalqharakati.Com ва Facebook.Com ижтимоий тармоғида “Шукронистлар ҳақидаги фикрлар” сарлавҳали мақолам эълон қилинди. Тошкентдаги бир оғайним мақолани ўқиб, менга ўзининг мана бу мактубини йўллабди. Мактубни ўқиб, икки кун ўзимга кела олмай юрдим. Уни қуйида келтираман:\n“Салом, дўстим Сайдулло! Ишларинг яхшими? Ғала-ғовурларда омон юрганингдан ҳурсандман.\nКеча ЎХҲ сайтида “Шукронистлар ҳақида” деган мақолангни ўқиб қолдим. Зўр мавзуни кўтарибсан. Сал қисқа ёзибсан, шукронистларнинг нега шундайлигини ёзмабсан. Шукронистлар сен айтганингдек манқуртлиги туфайли шукр қилишмайди, улар қўрқоқлиги туфайли шукронист бўлиб қолишган.\nМақолангни ўқиб, ўзимнинг бир танишим билан ўтган йил кузида содир бўлган воқеа эсимга тушиб кетди. Даврон деган қўшним Юнусободда ўзи яшайдиган кварталда қовун-тарвуз сотади. Бу ишда унга аёли ва фарзандлари кўмаклашишади.\nХуллас калом, кунлардан бир кун Даврон яшайдиган ва савдо қиладиган кварталнинг участковойи келиб, кўча бўйида қовун сотаётганларга: “Тезда қовун-тарвузларингизни тротуардан нарироққа олинглар! Бир соатдан бу ерга туман ҳокими билан начальник милиса келади” – деган.\nСотувчилар сабзавотларни тез-тез четроққа олишга тушишган. Лекин Давроннинг аёли, 7 яшар қизи ва 10 яшар ўғли ўз қовун-тарвузларини йиғиштириб улгурмаган. Ярим соатдан кейин қайтиб келган участковой мент Давроннинг аёлини тарвузларни четга олиб улгурмагани учун ҳақоратлаб бошлаган. Бунга жавобан ориятли аёл участковойнинг ўзини ҳақоратлаган.\nУчастковой эса дарров сотувчи аёлнинг юзига мушт туширган, онасини ҳимоя қилиш учун югуриб келган 7 яшар қизалоқни бир тепиб, 10 яшар боланинг жигарига мушт туширган. Қолган сотувчилар аёл ва унинг болаларини қутурган ментдан қутқариш ўрнига, томошабин бўлиб қараб туришган. Бу пайтда Давроннинг ўзи Қўйлиқ бозорида бўлган.\nБу воқеа тафсилотларини менга эртаси куни Давроннинг ўзи айтиб берди. У олдимга келиб: “Ака, ана шундай гаплар. Ҳозир аёлим ҳам, болаларим ҳам 16-чи горбольницада. Ўғлимнинг жигари ишиб кетган. Аёлимнинг мияси чайқалган. Қизим ҳам чалажон ётибди” – деди ва участковойнинг устидан қаерга шикоят қилишни сўради. Мен унга прокуратурага мурожаат қилиш зарурлигини айтганимда: “Ака, мен ариза ёза олмайман. Сиз юристсиз, ўзингиз бир ариза ёзиб беринг. Эртага бирга бориб топширамиз. Xўпми?” – деди ва менда ёрдам сўради.\nМен Давроннинг номидан ариза ёзиб тайёрладим ва эртасига эрталабдан уни кута бошладим. Даврон келишган вақтдан бир соат кечикиб келди. Мен: “Тинчликми? Нега кечикдинг?” – деб сўрадим. Шунда у: “Ака, қўйинг шу аризани. Менга тинчлик керак. Ўйлаб қарасам, хотиним ва болаларим тирик қолганига шукр қилишим керак экан” – деди.\nУнинг гапларидан мен тутоқиб кетдим: “Бўйинг 180 бўлатуриб, ўл қўрқиб. Дух йўқ эканда а сенда? Хотининг билан болаларингни ҳимоя қилишдан ҳам қўрқаяпсанми?” – деб кетдим. Шунда Даврон нега орқага қайтганининг асл сабабини айтди. “Ака, кеча кечқурун начальник милиса ва участковойнинг ўзи келиб: “Устимиздан ариза ёзсанг, ё чўнтагингга наркотик ташлаб, ё уйинга диний варақа ташлаб қўйиб, сени қамоққа тиқамиз” – дейишди. Шундан қўрқаяпман. Мен қамалсам, болаларимни ким боқади?” – деди.\n“Ундай бўлса, кел шу участковойни ўлдирамиз. Уни қаерда яшашини билиб бер, тунда подъездида тинчитамиз” – дедим. Бу гапларимдан кейин Даврон умуман қўрқиб: “Ака, нима деяпсиз? Одам ўлдириш гуноҳи азим. Аллоҳдан қўрқинг! У қудратли Зот!” – дея менга насиҳат қила бошлади. Қамалиб қолса, болаларининг ризқини ўша қудратли Аллоҳ эмас, ўзи топиб беришига ишонаётган Даврон ментдан қасос олишга келганда Аллоҳнинг борлигини ва қудратини эслаб қолди. Қўрқоқ-да!\nҚара, уни ҳали қамашмаган, унга: “Қамаймиз”, – деб айтишган холос. Эркак шунинг ўзига писиб қолган. Энди уни ростдан ҳам қамашса, тасаввур қилавер, нима бўлишини. Кейин билсам, 16-горбольницада Давроннинг хотини бўлган воқеани рўйи рост ёзиб, участковойнинг устидан шикоят қилган экан. Лекин эртаси куни Даврон бориб, хотинининг аризасини қайтариб олдиртирган. “Шу арзимаган аризанг деб, мен қамоқда ўтиришни истамайман. Мен қамалсам, сизларни ким боқади? Ундан кўра тирик қолганингга шукр қил!” – деган.\nКўрдингми, дўст: хотин ментдан қасос олишни истаяпти, эркак эса қўрқаяпти. Энди айт-чи, шундай қўрқоқлар билан инқилоб қилиб бўладими? Шундай қўрқоқлар учун жонингни хатарга қўйиб, жиҳод қилиб бўладими? Булар Ислом Абдуғаниевичга мос эркаклар. Аллоҳ бундай қўрқоқларнинг устига ҳали бери адолатли ва жасур подшони юбормаса керак.\nЭркаклар оддий участковойни кўрганида тиззалари қалтираса, қуролланган аскарни кўрса, юраклари така-пука бўлиб, жон таслим қилсалар керак. Афсус, “ўзбек” деган сўз “қўрқоқ” деган сўз билан синоним бўлиб қолди. Ҳа, дўстим: ЎЗБЕК=ҚЎРҚОҚ бўлиб қолди.\nСен бўлса, шукронистлар манқуртлигидан шукр қиладилар дебсан. Улар қўрқоқлигидан шукронист бўлиб қолишган, дўстим”.\nҲурматли ўқувчилар! Тошкентдан жўнатилган ушбу мактубга муносабат билдиришга ожизман. Яхшиси – шу ишни сизлар қилақолинглар.


Польшалик журналист аёл Ўзбекистонга киритишмаётганини маълум қилди - Anhor\nAnhor Все посты Польшалик журналист аёл Ўзбекистонга киритишмаётганини маълум қилди\nПольшалик журналист аёл Ўзбекистонга киритишмаётганини маълум қилди\nИсточник: Агнешка Пикулицка/Facebook\nПольшалик журналист Агнешка Пикулицка унга Ўзбекистонга кириш тақиқланганини маълум қилди. 7 ноябрь куни чегарачилар журналистнинг Ўзбекистонга киришини рад этишган, журналист Ўзбекистон-Қозоғистон чегарасида қолиб кетган, чунки Қозоғистонда карантин бўйича чекловлар мавжудлиги сабабли у мамлакатга кириш ҳуқуқига эга бўлмаган. Бу ҳақда Eurasianet.org нашри ёзади.\nПикулицка мамлакатдан ҳар ойда чиқиш ҳақидаги талабни бажариш учун чегарани кесиб ўтган, чунки у Ўзбекистонда визасиз режимда фаақт 30 кун қолиши мумкин бўлган. Журналист чегарани кесиб ўтган, кейин эса дарҳол орқага, қайтиб киришга уринган, аммо чегарачилар уни мамлакатга қўйишмаган. Аввалроқ ҳам у шундай процедурани амалга оширган.\nЖурналист аёл тугунгани ва меҳрибонлиги учун чегарачиларга миннатдорчилик билдирган.\n«Мен совқотиб кетдим ва чарчадим, аммо улар совқотишимга йўл қўймади. Мен чегарани иложи борича тезроқ тарк этишни истагандим, аммо шу билан бирга мен ўз мулкимни ҳам олмоқчиман. Мен жиноятчи эмас, журналистман. БУ ЖИНОЯТ ЭМАС», – деб ёзади у ўз Twitter саҳифасида.\nУнинг сўзларига кўра, ТИВда уни Туркияга кетиши учун Тошкент аэропортига олиб бориб қўйишни таклиф қилишган. Бироқ у таклифни рад қилган, чунки нарсаларини йиғишга унга бор-йўғи 10 дақиқа вақт беришган.\nАгнешка Пикулицканинг қайд этишича, Польша элчихонаси нега унга Ўзбекистонга кириш тақиқлангани ҳақида ҳозирга қадар ҳеч қандай ахборот олмаган.\n«Мен таклифни рад этгани учун ҳамон чегарадаман, совқотяпман, овқатим йўқ, ётиш учун ҳам жой йўқ. Мен жиноят қилганим йўқ, фақат ўз ишимни қилдим».\nАпрель ойида Ўзбекистон ТИВнинг матбуот хизмати баёнот эълон қилиб, унда журналист аёлни блогер Миразиз Бозоров атрофидаги воқеаларни нохолис ёритганликда айблаганди.\nОлимлар чанг-қумли ғубор ҳақида: Чангда инсон соғлиғи учун хавфли бўлган оғир металлар, тузлар, пестицидлар йўқ


Екатеринбургда қирғиз диаспорасининг собиқ раҳбари отиб ўлдирилди\n11:59 03.07.2019 (Янгиланган 19:19 03.07.2019)\nИкки номаълум шахс Каримовга ҳужум қилган. Муштлашувдан сўнг тадбиркорни отиб ташлашган ва ҳодиса жойидан қочиб кетишган.\nТОШКЕНТ, 3 июл – Sputnik. Сешанба куни Россиянинг Екатеринбург шаҳрида Свердлов вилояти “Қирғизистон-Урал” жамоат ташкилотининг собиқ раҳбари Қамчибек Каримов ўлдириб кетилди.\nБу ҳақда РИА Новости “Дом народов Урала” миллий-маданий бирлашмалар ассоциацияси хабарига асосланган ҳолда хабар қилмоқда.\nХабарда ёзилишича, сешанба куни икки номаълум шахс Каримовга ҳужум қилган. Муштлашувдан сўнг тадбиркорни отиб ташлашган ва ҳодиса жойидан қочиб кетишган. Мазкур воқеа унинг уйи олдида содир бўлгани айтилмоқда.\nСвердлов вилояти ТҚ ва вилоят ИИВ матбуот хизмати РИА Новостига ушбу қотиллик ҳақидаги хабарларга изоҳ беришмаган.


Шантаж. Иккинчи воқеа « Ўзбекистон Халқ Ҳаракати\nШантаж. Иккинчи воқеа\n24 February 2017 - 10:00\n(йигирма учинчи мақола)\nМенга нисбатан бошланган шантаж ҳам худди шу аёл – Собира Бўлдиева томонидан ижро этилди. Шундай қилиб…\n2012 йилнинг 27 февралида ББС радиосининг ўзбек хизмати мухбири саволларига берган жавобларимнинг орасида матбуот билан боғлиқ муаммонинг ечими кўпроқ шу масалага масъул бўлган, вазирлар маҳкамасида ўтирган шахсга, яъни ўша вақтдаги бош вазир ўринбосари А. Ариповга боғлиқ эканлигига жиддий ишора бор эди. Шу интервьюдан сўнг кўпгина танишларим бундан кейин эҳтиёткорроқ бўлиб юришимни маслаҳат беришганди. “Ўзбекистон” телерадиоканалининг радиодаги Қорақалпоғистон Республикаси ва вилоятлар бўйича мухбирлар тармоғининг ходими Собира Бўлдиева эса бир куни дабдурустдан менга: “Сиз кейинги пайтларда баъзи хориж радиоларига интервью бериб, катталарнинг жиғига тегадиган гаплар қилаётган экансиз. Айниқса, ЎзМТРК раиси Ходжаевнинг қудаси бўлган бош вазир ўринбосари Абдулла Ариповнинг линиясига тегиб кетадиган танқидлар қилибсиз. Шунинг учун ҳушёрроқ бўлинг. Қадамингизни ўйлаб босинг. Бир этак ёш болаларингиз бор, ахир?…” деб қолди. Тўғриси, аввалига унинг бу гапларини унчалик ҳам жиддий қабул қилмадим. Негаки, бундан олдин худди шу борада телерадиоканалнинг директор ўринбосари Султонпошша Ёқубова ҳам шунга ўхшаш гаплар қилувди, яъни у томонидан ҳам бир неча маротаба “огоҳлантирилгандим”.\nМен бундайин чақириқларга қулоқ солмадим. Ўз шахсий фикрим, нуқтаи назаримни гапиришга ҳаққим борлиги ва мустақил фикрлашдан мени ҳеч ким тўхтата олмаслигини ўша директор ўринбосарига ҳам очиқ-ойдин, қатъий қилиб айтгандим.\nЎзМТРК раҳбарияти барча уринишлари зое кетгач, мени қатъиятимдан қайтаришга кўзлари етмади шекилли, энди А.Ходжаев ўз “линия”сидаги юқорироқ “нуқта”ларни ишга солишга киришди…\nШу боис бўлса керак, 2012 йилнинг 26 июли куни соат 17.00 га Республика миллий хавфсизлик хизматининг ўзини Олим деб таништирган ходими томонидан МХХ бош биносига чақиртирилдим ва шу хизматнинг уч нафар ходими томонидан роса 3,5 – 4 соатча сўроққа тутилдим: “Нега сиз дуч келган жойда, хусусан, хориж радиоларида Ўзбекистон миллий телерадиокопанияси фаолияти ва унинг раиси Ходжаевни танқид қиласиз?”, “Сиз нима учун Малоҳат Эшонқулова ва Саодат Омоноваларни ишдан бўшатилишини ноқонуний деб яна ўша хориж радиосига интервью бердингиз?”, “Нега кундан – кунга тилингиз бурро бўлиб бораяпти?”, “Нега сиз ўз “амбициянгизни” илгари сурмоқчи бўлаяпсиз?…” ва ҳоказо… Аксига олиб, айнан ўша оқшом ҳали чилласи чиқмаган, она сутига тўймай чинқираётган чақалоқ – кенжа қизимга қўшимча озиқ – “смесь”ни зудлик билан етказишим керак эди. Аммо уйда оилам, гўдак болаларимнинг ўз отасидан хавотир олиб, интиқлик билан, изғишиб мени кутаётганлиги буларни қизиқтирармиди? Жилла қурса, эндигина дунёга келган чақалоқнинг чинқириқларига ичи ачиб, инсонийлик ҳислари жўш уриб, “унинг озиғини етказиб бериб қайтишимга изн беринглар, лоақал…” деган сўзларимга қулоқ солишарди дейсизми? Афсус… Бу сўроғ-у, терговлар жараёнини бир бошдан баён этишни кейинроққа қолдираман-да, ҳозирча асосий мавзудан чалғимай, шантажнинг бошланишига жиддий сабаб бўлиб хизмат қилган жиҳатларнинг тадрижий ривожига диққатингизни қаратаман.\nБундайин қатъий ва қаттиқ огоҳлантиришлар, чақириқларига қарамасдан ўз журналистик фаолиятимни ўзим истагандай, эркин ва сидқидилдан бажаришга ҳаракат қилардим. Соҳамга кўра, давлат сиёсатига доир эшиттиришлар тайёрлаш билан бир қаторда таҳририятимизга оддий халқ вакиллари, тингловчиларимиздан мунтазам келиб турадиган ариза ва шикоят хатларини ҳам жиддий, батафсил, холисона ўрганиб, уларга қўлимдан келганча кўмак беришга, адолатни қарор топтиришга ҳаракат қилардим. Чунки, умид, ишонч ва илинж билан битилган ҳар бир хат ортида ИНСОН тақдири борлиги ва мактуб эгалари бизнинг кўмагимизга айни дамда жуда-жуда муҳтожлигини чуқур ҳис қилардим. Қолаверса, бу менинг нафақат журналистлик вазифам, балки инсоний бурчим эди. Ўша пайтда ҳам бир шикоят юзасидан журналистик суриштирув ишларини олиб бораётгандим.\nЎзини Нодира Бўлдиева деб таништирган онаизор спортнинг кикбоксинг ва қўл жанги бўйича Ўзбекистон ва Осиёнинг бир неча маротаба чемпиони бўлган ўғли Беҳзод Раҳимбоевга нисбатан бир қизнинг номусига теккан дея туҳмат уюштириш орқали Тошкент шаҳар Мирзо Улуғбек тумани ички ишлар бошқармаси тергов бўлими томонидан жиноий иш очилганлигини айтиб менга мурожаат қилди. Шу иш билан шуғулланиш асносида адолатни, ҳақиқатни қарор топтириш учун Мирзо Улуғбек тумани прокурори Абдуқаҳҳор Тўхтабоев ва шу туманнинг жиноят ишлари бўйича суди раиси Саъдулла Ашурматов ҳамда туман ички ишлар бошқармаси тергов бўлими бошлиғи Олим Ҳамидовлардан ишни қонун доирасида кўришларини талаб қилиб, улар билан роса талашиб-тортишишимга тўғри келганди. Бир кун яна ўша онахон радио биносининг ёнига келиб кўзёш қилиб турган экан. Сабабини сўрасам, ўғлимга ток қўлладилар, деб қолди. Терговчилар чемпион йигитнинг бўйнига “айб”ни қўйишнинг йўлини қила олишмаган шекилли, онасининг айтишича, фарзандининг бошига электрошок қўллашибди. Бунинг натижасида ўғли “до-о-од!!!” дея чинқириб, “гурс” этганча полга қаттиқ қулаб тушган ва ҳушини йўқотган. Коридорда ўтириб шеркелбат, спортсмен ўғлининг наъра тортиб юборганини эшитган Она жонҳолатда отилиб, қаршиликларга қарамасдан ичкарига киришга муваффақ бўлади. Не кўз билан кўрсинки, ўз оёғи билан юриб келган ўғли полда узала тушганча беҳуш ётарди… Шунда онахон тергов хонасидаги электр қўлловчи ускунага кўзи тушади-ю, гап нимадалигини дарҳол тушуниб етади. Аёл ўз ўғлининг аччиқ қисматига доир ушбу воқеани менга сўзлаб бераркан, “Менинг бормаган, мурожаат қилмаган жойим қолмади. Ўзи бу мамлакатда ҳақиқат йўқ экан. Кўплаб тележурналистлар ва газетада ишловчи журналистларга ҳам мурожаат қилдим. Ҳатто журналистлар уюшмасигача бордим. Негадир барчаси “бу ишга аралаша олмаймиз” дея ўзларини олиб қочишди. Лоақал, радиодаги бирон бир эшиттиришда шу дардларимни айтиш имкони бўлармикин? Зора, юқори идоралардаги раҳбарлар ичида бирорта инсофлиси фарёдимни эшитиб, адолатнинг қарор топиши йўлида бизга кўмак қўлини чўзса?…” дея зор-зор, қақшаб йиғлади. Онаизорнинг бу фарёдларига қалбида нўхат донасича бўлса ҳам иймони бор одам чидаб туролмас, бефарқ бўлолмасди.\nМен ишлаётган студиядан ҳар жума куни “Ҳаёт ва қонун” эшиттириши ҳавога узатиларди. Онаизорга раҳмим келиб кетганидан: “Дастуримизга телефон орқали боғланиб, ўз арзингизни айтишингиз мумкин”, – дедим. Шундан сўнг спортчининг онаси эфирга сим орқали боғланиб, 10 дақиқадан ортиқ вақт мобайнида ўз дардини тўкиб сочди. Ҳақиқат излаб барча идоралардан ноумид қайтган аёл ўз нутқини алам билан: ”Ўзбекистонда ҳақиқат йўқ экан!” деган аччиқ хулоса билан якунлади. Сўз эркинлиги қоғозларда бору аммо амалда бўғилган бир мамлакатда, тағин “Ўзбекистон” деб номланадиган радиоканалнинг жонли эфирида ”Ўзбекистонда ҳақиқат йўқ экан!” деган нидонинг янграшини бир тасаввур қилиб кўринг-а?… Барча машмашалар ана шундан сўнг бошланди: Юқори ташкилотлардан телефон қўнғироқлари бетиним ёғилди. Ҳали эфир вақти тугамасдан туриб радиода саросимаю ваҳимага қоришиқ висир-висир, ғала-ғовур, шовқин-сурон, тўс-тўполон бошланиб кетди… Йирик коррупцион тўданинг жиноий тил бириктириб, миллатимиз ғурурига айланиши мумкин бўлган бир спортчи йигитнинг шаънига қора сиёҳ ағдарибгина қолмай, балки уни руҳан ва жисман синдиришга бўлган жиддий ҳатти-ҳаракатлари, фитналари жонли эфирда кенг оммага баралла эшиттирилгач, чемпионни қўллаб-қувватлаш, ёрдам беришга хайриҳоҳлар кўпайиб қолди. Шу билан бир қаторда жонли эфирда “портлаш” қилинганлиги учун менинг тилимни тугиб, “овозимни ўчириб” қўйишга қасд қилганлар ҳам…\nШусиз ҳам аввалги “ўзбошимчалик”ларим, “қайсарлигим”, чилдирмаю ноғораларига ўйнамаганлигим учун ЎзМТРК раҳбариятининг кўзига балодай кўриниб юрганимни билардим. Қолаверса, маҳаллий ҳокимият, айниқса, ҳуқуқ-тартибот органлари ходимлари томонидан қилинаётган адолатсизлик, ноҳақликлардан жабр кўриб, муҳарририятимизга кўмак сўраб келган оддий халқ вакилларининг ҳақ-ҳуқуқларини ҳимоя қилишим ортидан ҳам етарлича ғаним орттириб бўлгандим. Шу ўринда айтиб ўтишим керак, бу сўзларим кимларгадир миннат бўлиб туюлмасин. Зеро, мен оддий одамларнинг ҳақ-ҳуқуқи учун курашишни ўзимнинг нафақат касбий, балки инсоний ва виждоний бурчим деб билганман. Ва ўз ишимни сидқидилдан, қалб амри ила бажарганман. Бошимга ҳар не кўргулик тушган бўлишига қарамай, мен ўз ишимдан пушаймон бўлмаганман ва бўлмайман ҳам. Негаки, мен бу ҳокисор халқни беш килолик оғир кетмонни нозик елкасига кўтариб, йил-ўн икки ой далада тер тўкиш ортидан менга ҳалол луқма едирган, ёлғиз ўзи ҳам ота ва ҳам она бўлиб вояга етказган, (раҳматлик Отам мен дунёга келишимдан уч ой бурун вафо этган…) ўқитиб, элга қўшган заҳматкаш Онам тимсолида танидим, севдим, ардоқладим. Шу боис Онам каби оддий инсонларнинг ҳақсизликдан тўкилган кўзёшларига ҳеч қачон бефарқ бўлолмадим ва улар учун бир ўғлон, фарзанд сифатида тиргак бўлишни, доимо хизматларида бўлишни ўз бурчим деб ҳисобладим.\n…Хуллас, чемпион ўғлининг аччиқ қисматидан фарёд чекаётган, ҳақсизлик қурбони бўлган яна бир Онаизорнинг оҳу- фарёдини жонли эфирга улаб, оммага эшиттирганимдан сўнг арзимас, каминага нисбатан ойлар, йиллардан бери давом этиб келаётган, зимдан уюширилаётган фитналар, таъқибу тазйиқлар энди кульминацион нуқтага етди ва бу ошкор тус олди. Аввалига, жўн бир баҳонани рўкач қилиб, менга қаттиқ ҳайфсан беришди. Сўнгра, ушбу шикоят билан боғлиқ масалани ўрганишни мен учун бутунлай тақиқлаб қўйилди. Лекин шунга қарамасдан…


Қарс икки қўлдан чиқди – халқ энди рози! | "Адолат" СДП\nҚарс икки қўлдан чиқди – халқ энди рози!\nМаълумки, Ўзбекистон “Адолат” СДП Бухоро шаҳар Кенгаши ходими ва депутатларидан иборат ишчи гуруҳ аъзолари шаҳардаги “Фурқат” МФЙда бўлиб, муаммоларни ўрганишди. Шу аснода “Низомий” кўчасида истиқомат қилувчи фуқаролар Марина Белоозерова ва Санобар Файзуллаевалар уйи яқинидаги сув қувурларининг носоз ҳолга келиб қолганлиги, бу эса уларнинг яшаш шароитида бир қатор муаммоларни келтириб чиқараётганлигинининг гувоҳи бўлишган эди. Халқ депутатлари Бухоро шаҳар Кенгаши депутати Ориф Эгамов эса муаммо юзасидан жорий йилнинг 3 октябрь санасида вилоят “Сувоқава” ДУК шаҳар филиали мутасаддиларига депутатлик сўровини киритди. Сўровга йўлланган жавоб эса ўз тасдиғини топмади ва бу тўғрида партия сайти ҳамда бошқа бир қатор оммавий ахборот воситаларида “Депутат сўровига мутасаддиларнинг ёлғони” номи остида материал эълон қилинган эди. Албатта, ушбу ҳолат юзасидан ташкилот раҳбарлари ўз вазифаларига эътибор билан ёндашган кўринади, муаммони жойига бориб қайта ўрганишди, ачинарли ҳолатнинг гувоҳи бўлишди.\n-Аҳоли манфаатлари йўлида хизмат қилиш ҳар биримизнинг олдимиздаги вазифадир. Биз шунчаки раҳбар бўлиб курсида ўтириш эмас, балки халқ номидан мутасаддиларга уларнинг муаммоларини етказувчи вакил сифатида фаолият олиб боришимиз даркор. Бугунги фуқаро раҳбар эканимизни тан олдими, бу ишончни оқлаш масъулиятимизни ошириши лозим. Улар билан ёнма-ён яшашимизда туртки бериши керак, - дейди “Фурқат” МФЙ раиси Зуҳро Каримова, - Сув қувури муаммоси йиллар давомида бизни қийнаб келаётган эди. Ўзбекистон “Адолат” СДП Бухоро шаҳар Кенгаши ҳамда депутати Ориф Эгамов ушбу ҳолат юзасидан мутасаддиларга депутатлик сўрови билан мурожаат қилгач, муаммо ечимини топди. Халқ эса миннатдор, - дея алоҳида таъкидлади.\nВа ниҳоят, қарс икки қўлдан чиқди - вилоят “Сувоқава” ДУК шаҳар филиали мутасаддилари ҳамда партия шаҳар Кенгаши, депутатлари муаммоли вазият билан қайта танишгач, уни бартараф этишди. “Низомий” кўчасида истиқомат қилувчи Марина Белоозерова ва Санобар Файзуллаевалар уйи яқинидаги сув қувури тозаланиб, фуқаро мурожаати ижобий жиҳатдан ҳал этилди.\nБугун ҳар бир муаммога жиддий ёндашиб, халқ учун шароит яратиб бериш мутасадди ташкилот раҳбарларининг олдидаги вазифа экан, буни вақтида бажариш эса унинг масъулиятидир. Зеро, мурожаатга кўз қири билан қараб, унга қўл силтаб эмас, балки астойдил ёндашилса, минглаб муаммолардан бири ҳал этилишига эришамиз.


Қашқадарёда 337 нафар “сеҳргар” бор\n23 январ 2021, Тошкент вақти: 06:34\nБиргина Қашқадарё вилоятининг ўзида 337та сеҳр-жоду билан шуғулланувчи шахслар мавжудлиги аниқланган, 2019 йил бошидан буён улар фаолияти юзасидан 115та шикоят келиб тушган.\nБу ҳақда Адлия вазирлиги ҳузуридаги Ҳуқуқий сиёсат тадқиқот институти Kun.uz сайтида эълон қилинган ”Сеҳр-жодуга юридик мақом бериб бўладими?” мақоласига берган жавобида билдирди.\nАйтилишича, ҳозирги вақтда Ўзбекистонда сеҳр-жодунинг кенг тарқалиши кузатилмоқда. Мазкур ҳолат жамиятнинг маданий-ахлоқий қадриятларига зарар етказилишига, оилаларнинг бузилишига, шунингдек шахслар ўртасидаги қон-қариндошлик алоқалари узилишига сабаб бўляпти. Бунинг олдини олиш мақсадида Ўзбекистон мусулмонлар идораси томонидан доимий равишда аҳоли ўртасида сеҳр-жоду амаллари билан шуғулланувчилар хизматидан фойдаланмаслик тўғрисида тушунтириш ишлари олиб борилмоқда, маданий-маърифий тадбирлар ўтказилмоқда. Жумладан, ўтказилган тадбирлар доирасида Идора томонидан 12та мақола чоп этилган, 318та давра суҳбатлари ва семинарлар ташкил этилган.\n“Олиб борилаётган бу каби ишларга қарамасдан сеҳр-жоду қилиш важи билан фуқароларнинг ишончига кириб, фирибгарлик қилинаётган ҳоллар учраб турибди. Жорий йилнинг ўтган 3 ойи давомида бундай ҳолатлар юзасидан 20 нафар шахсга нисбатан 1та ҳолатда жиноят иши, 18та ҳолатда маъмурий ишлар қўзғатилган. Моддий зарар миқдори 22 млн. сўмдан ортиқни ташкил қилган”, дейилади Адлия вазирлиги жавобида.\nАйни пайтда, Адлия вазирлиги ҳузуридаги Ҳуқуқий сиёсат тадқиқот институти томонидан бу борада ўрганишлар олиб борилган бўлиб, қонун ҳужжатларига ўзгартириш ва қўшимчалар киритиш тўғрисида тегишли таклифлар ишлаб чиқилган.


Яҳова тақдим этаётган маънавий озуқадан тўлиқ фойдаланинг — қандай қилиб? | Тадқиқ сони\nКелишмовчиликларни севги ила ҳал қилинг\n«Боринглар, барча халқлардаги одамларга таълим бериб, менга шогирд тайёрланглар»\nСиз шахсий қарорларни қандай чиқарасиз?\nМуқаддас Китоб ҳамон ҳаётингизни ўзгартиряптими?\nЯҳова тақдим этаётган маънавий озуқадан тўлиқ фойдаланинг\nТАШКИЛОТИМИЗ АРХИВИДАН «Бу фаолият кимга топширилган?»\nҚўриқчи минораси (тадқиқ сони) | Май 2016\nТИЛИДА ЎҚИШ аймара албан америка имо-ишора амхар ангол имо-ишора арабча аргентина имо-ишора арман ачоли басса (Камерун) бенгала бикол болгар бошқирд бразилия имо-ишора британия имо-ишора булу валяйта венгер венесуэл имо-ишора вьетнам ган грек грузин гуарани гужарати дат жанубий африка имо-ишора занде ибанаг иврит игбо илоки инглиз индонез исланд исоко испан испан имо-ишора итальян итальян имо-ишора йоруба каннада каталан кечуа (Боливия) кикамба кикуйю киньяруанда кирибати кирунди колумбия имо-ишора корейс курд курмонжи (Кавказ) курд курмонжи (кирилл ёзувида) латиш литва луганда луо майя македон макуа малагаси малайя малаялам маратҳ мексикан имо-ишора михе монгол море ндау ндебеле (Зимбабве) немис немис имо-ишора неосоломоник непал нидерланд норвег ньюнгве озарбайжон озарбайжон (кирилл ёзувида) окпе олуконзо оромо осетин пангасинан панжоб папьяменто (Кюрасао) перу имо-ишора пижин (Нигерия) поляк поляк имо-ишора португал румин руньянкоре рус рус имо-ишора самар-лейте самоа санго сапотек (истмус) себуан сена серб серб (лотин ёзувида) сидама сингал словак словен сранан-тонго суахили тагал тай тамил тви телугу тетум (Дили) тив тиграй тожик ток-писин тотор тувалу тумбука турк туркман украин урду урхобо фижи фин фин имо-ишора форс француз хауса хилигайнон хинди хири-моту хитой (путунхуа, анъанавий) хитой (путунхуа, соддалаштирилган) хитой имо-ишора хорват цоцил чех чили имо-ишора читонга (Малави) чичева чияо чуваш швед шитсва шона эквадор имо-ишора эстон эфик япон япон имо-ишора ўзбекча қирғиз\nМен Эгангиз Худоман! Яхши бўлинг, деб сизларга йўл-йўриқ кўрсатаман. ИШАЁ 48:17\nҚЎШИҚЛАР: 20, 37\nМаънавий озуқадаги фойдали нарсаларни назардан четда қолдиришимизга нима сабаб бўла олади?\nМуқаддас Китобни ўқишни фойдали қилишда қайси маслаҳатлар қўл келиши мумкин?\nЁшларга ва кенг оммага қаратилган маълумотни кўриб чиқиш биз учун нимаси билан фойдали?\n1, 2. а) Яҳованинг Шоҳидлари Муқаддас Китобга қандай муносабатдалар? б) Сиз Муқаддас Ёзувларнинг қайси қисмини ёқтирасиз?\nЯҲОВАНИНГ ШОҲИДЛАРИ Муқаддас Китобни яхши кўришади. Боиси, унда аниқ йўл-йўриқлар мавжуд бўлиб, у бизга тасалли ва умид бахш этади. (Рим. 15:4) Биз уни инсоний фикрлар мажмуаси эмас, балки «ҳақиқатан ҳам... Аллоҳ каломи», деб биламиз. (1 Салон. 2:13)\n2 Шак-шубҳасизки, Муқаддас Китобда биз ёқтирган парчалар бор. Айримлар, Яҳованинг шахсияти Ўғлида акс этганини ажойиб тарзда тасвирловчи Инжилдаги тўртта баёнотни ўқиб, завқ олишади. (Юҳан. 14:9) Бошқалар эса, башоратларни ўз ичига олган Муқаддас Ёзувларнинг қисмларини, масалан «яқинда юз берадиган воқеаларни» ўзида мужассам этган Ваҳий китобини ёқтиришади. (Ваҳ. 1:1) Баъзилар Забур саноларидан тасалли топишади, яна бошқалар эса Ҳикматлар китобидаги амалий маслаҳатларни ўқиб, маза қилишади. Чиндан ҳам, Муқаддас Китоб ҳаммабоп китобдир.\n3, 4. а) Адабиётларимизга қандай муносабатдамиз? б) Қайси адабиётларимиз фақат муайян гуруҳ одамларига мўлжалланган?\n3 Муқаддас Китобни яхши кўрганимиз учун, унга асосланган адабиётларни ҳам жон деб ўқиймиз. Мисол учун, китоблар, рисолалар, журналлар ва бошқа адабиётларимизни қадрлаймиз. Яҳовадан бўлган бу озуқа бизга маънан тўқ ва ҳушёр бўлишга ҳамда «имонда... мустаҳкам» қолишга ёрдам беришини биламиз. (Титус. 2:2)\n4 Адабиётларимиз Яҳова Шоҳидларининг ҳаммасига тегишли бўлса-да, улардан баъзилари фақат муайян гуруҳ одамларига мўлжалланган. Баъзи маълумот айнан ёшларга тааллуқли бўлса, айрими ота-оналарга ёрдам беришга қаратилган. Чоп этиладиган ва веб-сайтимизда жойлаштириладиган маълумотнинг аксарияти Яҳованинг Шоҳиди бўлмаган кенг омма учун кўзланган. Маънавий озуқанинг мўл-кўллиги Яҳова «жамики халқлар учун ажойиб зиёфат тайёрлаш» ваъдаси устидан чиққанини кўрсатяпти. (Ишаё 25:6)\n5. Яҳова нимани қадрлашига амин бўлишимиз мумкин?\n5 Аксариятимиз Муқаддас Китобни ва унга асосланган адабиётларни ўқиш учун вақтимиз кўпроқ бўлишини орзу қиламиз. Муқаддас Китобни мунтазам ўқиб, уни тадқиқ қилиш мақсадида «ҳар фурсатдан унумли фойдаланиш» учун қилган ҳаракатларимизни Яҳова албатта қадрлашига амин бўлишимиз мумкин. (Эфес. 5:15, 16) Шуни тан олиш керакки, бизга берилаётган маънавий озуқанинг барчасига ҳам бирдек диққат қарата олмаймиз. Шундай бўлса-да, биз кичик бир хатардан хабардор бўлишимиз керак. Қизиқ, у қандай хатар экан?\n6. Маънавий озуқадаги фойдали нарсаларни назардан четда қолдиришимизга нима сабаб бўлиши мумкин?\n6 Хатар шундан иборатки, маънавий озуқанинг муайян тури менга тегишли эмас, деб ўйлаганимиз учун, баъзи фойдали нарсаларни назаримиздан четда қолдиришимиз мумкин. Мана шу ҳақда ўйлаб кўринг: Муқаддас Китобнинг қайсидир парчаси вазиятимизга тўғри келмаса ёки биз муайян адабиётнинг асосий ўқувчилари қаторига кирмасак, бу маълумотга шунчаки кўз югуртириб чиқамизми ёки уни ҳатто ўқимаймизми? Мабодо шундай қилсак, ўзимизни фойдали маълумотдан маҳрум этган бўламиз. Бундай тузоққа тушишдан ўзимизни қандай асрашимиз мумкин? Энг муҳими, ҳар биримиз бизда мавжуд бўлган маънавий неъматларнинг Манбаи Аллоҳ эканини унутмаслигимиз лозим. Унинг Ўзи Ишаё пайғамбар орқали шундай деган эди: «Мен Эгангиз Худоман! Яхши бўлинг, деб сизларга йўл-йўриқ кўрсатаман». (Ишаё 48:17) Шундай экан, бизда бор маънавий озуқани ва Муқаддас Китобдаги парчаларни ўқишни фойдали қилишга ёрдам берадиган учта маслаҳатни кўриб чиқайлик.\nМУҚАДДАС КИТОБНИ ЎҚИШНИ ФОЙДАЛИ ҚИЛИШ УЧУН МАСЛАҲАТЛАР\n7. Нега Муқаддас Китобни ўқишга холисона ёндашишимиз керак?\n7 Холисона равишда ўқинг. Аллоҳнинг Каломида: «Ҳар бир Муқаддас Ёзув Худо томонидан илҳомлантирилган бўлиб,.. фойдалидир»,— деб аниқ-равшан айтилган. (2 Тим. 3:16) Тўғри, Муқаддас Китобнинг айрим парчалари даставвал муайян шахсга ёки бир гуруҳ одамларга қаратилган эди. Лекин шунга қарамай, биз Муқаддас Ёзувларни холисона равишда ўқишимиз керак. Бир биродаримиз шундай деб бўлишди: «Муқаддас Китобни ўқиганимда, ҳар бир парчадан бир нечта сабоқ олишим мумкинлигини эсда сақлашга ҳаракат қиламан. Буни ёдда тутиш яққол кўринмайдиган фикрларни излашга чорлайди». Аллоҳнинг Каломини ўқишдан олдин, бунга холисона ёндашиш ҳамда Яҳова истагандек ўрнак олиш учун, Ундан донолик сўраб ибодат қилсак, оқилона бўларди. (Эзра 7:10; Ёқуб 1:5 ни ўқинг.)\nМуқаддас Китобни ўқиш фойдали бўлиши учун сиз нима қиляпсиз? (7- хатбошига қ.)\n8, 9. а) Муқаддас Китобни ўқиётганимизда, ўзимизга қайси саволларни берсак бўлади? б) Оқсоқоллар учун талабалар Яҳова тўғрисида нимани очиб беряпти?\n8 Ўзингизга саволлар беринг. Муқаддас Китобдаги муайян парчани ўқиётганингизда, бироз тўхтаб, ўзингизга қуйидаги саволларни бериб кўринг: «Бу менга Яҳова ҳақида нимани ошкор этяпти? Буни ҳаётимда қандай қўллай оламан? Бошқаларга кўмаклашиш мақсадида бу маълумотдан қандай фойдалансам бўлади?» Муқаддас Китобни ўқиётганимизда бундай саволлар устида мулоҳаза юритсак, кўпроқ сабоқлар олишимиз турган гап. Мана масалан, оқсоқоллар учун Муқаддас Ёзувлардаги талаблар ҳақида ўйлаб кўринг. (1 Тимўтийга 3:2–7 ни ўқинг.) Кўпчилигимиз оқсоқол бўлмаганимиз учун, бу маълумот бизнинг ҳаётимизга унча тегишли эмас, деган хулосага келишимиз мумкин. Аммо юқоридаги саволларга қандай жавоб бериш мумкинлиги борасида ўйласак, бу талаблар рўйхати бизга кўп томонлама фойдали бўла олишини кўрамиз.\n9 Бу парча менга Яҳова ҳақида нимани ошкор этяпти? Яҳова бундай рўйхатни бериб, жамоатда масъулиятни зиммасига олганлар Унинг юқори талабларига мос келиши кераклигини кўрсатяпти. Аллоҳ улардан бошқаларга ибрат бўлишларини кутади ва «Ўз Ўғлининг қони эвазига сотиб олган жамоатга» кўрсатган муносабатлари учун уларни жавобгар деб билади. (Ҳавор. 20:28) Яҳова, тайинланган оқсоқолларнинг қарамоғида ўзимизни хавфсиз ҳис қилишимизни хоҳлайди. (Ишаё 32:1, 2) Демак, бундай нуқтаи назардан олиб қараганда, оқсоқоллар учун талаблар Яҳова бизга қанчалик ғамхўр эканини очиб беряпти.\n10, 11. а) Оқсоқоллар учун талаблар рўйхатини ўқиётганимизда, бу маълумотни ҳаётимизда қандай қўллай оламиз? б) Бошқаларга кўмаклашиш мақсадида бу маълумотдан қандай фойдалансак бўлади?\n10 Бу маълумотни ҳаётимда қандай қўллай оламан? Вақти-вақти билан оқсоқол Худонинг бу талаблари асосида ўзини текшириб, қайси соҳаларда ўзгариши мумкинлигини кўриб чиқиши даркор. «Нозир бўлишга интилган» биродар мазкур талабларга ўта диққатли бўлиб, уларга мос келиш учун қўлидан келганча ҳаракат қилиши керак. (1 Тим. 3:1) Аслини олганда, ҳар бир масиҳий бу оятларда келтирилган талаблардан сабоқ олиши мумкин, чунки Яҳова барча масиҳийлар уларнинг аксариятига мос келишини истайди. Мисол учун, ҳар биримиз мулоҳазакор ва ақли расо бўлишимиз лозим. (Филип. 4:5; 1 Бутр. 4:7) Оқсоқоллар «сурувга ўрнак кўрсатишар» экан, биз улардан намуна олиб, «имонларига эргашишимиз» мумкин. (1 Бутр. 5:3; Иброн. 13:7)\n11 Бошқаларга кўмаклашиш мақсадида бу маълумотдан қандай фойдалансам бўлади? Ушбу талаблар рўйхати ёрдамида, ташкилотимиздаги оқсоқоллар христиан оламидаги руҳонийлардан қанчалик фарқ қилишини қизиқувчиларга ёки Муқаддас Китобни ўрганаётган кишиларга кўрсатсак бўлади. Боз устига, рўйхатни кўриб чиқаётганда, жамоатимиздаги азиз оқсоқоллар фойдамизни кўзлаб қанча ҳаракат қилишаётганини ҳам эслармиз. Уларнинг саъй-ҳаракатлари ҳақида фикр юритиш, орамизда «қунт билан меҳнат қилаётганларга» ҳурматимизни оширади. (1 Салон. 5:12) Бундай меҳнатсевар биродарларга қанчалик кўп ҳурмат кўрсатсак, шунча қувончларига қувонч қўшган бўламиз. (Иброн. 13:17)\n12, 13. а) Бизда бор қўлланмалар ёрдамида, қай йўсин изланиш олиб борсак бўлади? б) Қандай қилиб умумий маълумот дарҳол кўзга ташланмайдиган сабоқларни кўришга кўмаклашади? Мисол келтиринг.\n12 Изланиш олиб боринг. Бизда бор қўлланмалардан фойдаланиб, мана шундай маълумотни излаб кўрсак бўлади:\nМуқаддас Ёзувлардаги бу парчани ким ёзган?\nУ қаерда ва қачон ёзилган?\nМуқаддас Китобнинг бу қисми ёзилаётганда, қандай воқеалар юз берган?\nШунга ўхшаш умумий маълумот дарҳол кўзга ташланмайдиган сабоқларни кўришга ёрдам беради.\n13 Масалан, Ҳизқиё 14:13-, 14- оятларни кўриб чиқайлик. У ерда шундай дейилган: «“Агар бирор юртнинг аҳолиси Менга бўлган садоқатини унутиб, гуноҳга қўл урса, Мен уларга қарши қўлимни кўтариб, бутун юртга очарчилик юбораман. Одамларни бир бурда нонга зор қиламан. Юртдаги одаму ҳайвонларни қириб ташлайман. Бундай халқ орасида ҳаттоки Нуҳ, Дониёр ва Аюб пайғамбарлар яшаган тақдирда ҳам, улар солиҳлиги билан фақат ўз жонларини сақлаб қолган бўлишарди”, деб айтмоқда Эгамиз Раббий». Сал-пал изланиш олиб бориб, Ҳизқиёдаги бу парча тахминан мил. авв. 612 йилда ёзилганини билиб оламиз. Ўша пайтга келиб, Нуҳ ва Аюб анча асрлар олдин вафот этишган бўлса ҳам, уларнинг садоқати Худонинг хотирасида сақланиб қолганди. Бироқ Дониёр ҳали ҳам тирик эди. Яҳова Нуҳ ва Аюб сингари Дониёр ҳам адолатли экани ҳақида айтганида, Дониёр деярли 20 ёшларда бўлгани эҳтимолдан йироқ эмас. Бундан нимани ўрганишимиз мумкин? Яҳова барча содиқ хизматчиларининг, жумладан, ёш бўлганларнинг бенуқсонлигини кўриб, буни жуда қадрлайди. (Заб. 148:12–14)\nҲАР ХИЛ АДАБИЁТЛАРИМИЗДАН ФОЙДАЛАНИНГ\n14. Ёшлар учун мўлжалланган маълумот уларга қандай ёрдам беради ва бу нимаси билан бошқаларга фойдали бўла олади? (Очқич оятнинг юқорисидаги расмга қ.)\n14 Аллоҳнинг Каломидаги ҳамма парчаларни тадқиқ қилишни ўзимиз учун фойдали деб топсак, бизга тақдим этилаётган маънавий озуқанинг барчаси биз учун фойдали бўла олади. Келинг, бир нечта мисолларга эътибор қаратайлик. Ёшларга мўлжалланган маълумот. Ўтган йиллар ичида адабиётларимизнинг кўп қисми ёшлар учун чиқарилганди. * Бундай маълумот ёшларга мактабдаги босим ёки ўсмирлик давридаги қийинчиликларга қарши туришда ёрдам беради. Хўш, бу маълумот ҳар биримиз учун нимаси билан фойдали бўлиши мумкин? Уни ўқиганимизда, художўй ёшлар қанақа қийинчиликларга дуч келишаётганини билиб оламиз. Шунда ўз томонимиздан уларга қандай кўмаклашиб, далда бера олишимизни аниқлаймиз.\n15. Нега ёшлар учун кўзланган маълумотга катталар ҳам қизиқишлари керак?\n15 Агар ёшлар учун мўлжалланган маълумотни катталар ўқишса, бу уларни камситадими? Йўқ, албатта! Негаки, ёшлар учун кўзланган мавзулар барча масиҳийларга тааллуқлидир. Мисол учун, ҳар биримиз эътиқодимизни ҳимоя қилишимиз, ҳис-туйғуларимизни назорат қилишимиз, тенгдошларнинг зарарли таъсирига берилмаслигимиз, ёмон мулоқот ва ўйин-кулгилардан қочишимиз даркор. Гарчи ёшларга аталган маълумот уларга тегишли қилиб баён этилса-да, у Муқаддас Ёзувлардаги ўзгармас принципларга асосланган ва шу боис ҳар биримиз учун фойдали бўлиши мумкин.\n16. Яна қайси жиҳатдан адабиётларимиз ёшларга асқатади?\n16 Ёшларга муаммоларни ҳал қилишга ёрдам беришдан ташқари, адабиётларимиз уларга маънан ўсишда ва Яҳова билан дўстликни мустаҳкамлашда асқатади. (Воиз 12:1, 13 ни ўқинг.) Шу жиҳатдан ҳам бундай адабиётларимиз катталарга фойдалидир. Масалан, «Уйғонинг!» журналининг (рус) 2009 йил апрель сонидаги «Ёшларнинг саволлари» туркумида «Муқаддас Китобни ўқиш завқ келтириши учун нима қилсам бўлади?» номли мақола бор. Ўша мақолада бир нечта маслаҳатлар берилган ва унда рамка ҳам мавжуд. Уни қирқиб олишингиз ва Муқаддас Китобингизда сақлаб, тадқиқ пайтида ундан фойдаланишингиз мумкин. Хўш, катталар учун ҳам бу мақола фойдали бўлдими? Оилали бир аёл шундай фикр билдирди: «Мен учун Муқаддас Китобни ўқиш доим қийин бўлган. Ўша мақоладаги маслаҳатларга жиддий ёндашдим ва рамкани қирқиб, ундан фойдаланадиган бўлдим. Энди Муқаддас Китобни жон деб ўқияпман. Муқаддас Ёзувларнинг қисмлари ўз уйғунлиги билан чиройли тўқилган гиламга ўхшаш эканини кўрдим. Ҳали ҳеч қачон Муқаддас Китобни ўқишдан шунчалик қувонч топмагандим».\n17, 18. Кенг омма учун қаратилган маълумотни ўқишнинг бизга қанақа фойдаси бор? Мисол келтиринг.\n17 Кенг оммага қаратилган маълумот. 2008 йилдан бери «Қўриқчи минораси» журналининг асосан Яҳованинг Шоҳидлари учун чиқарилаётган янги нашрини, яъни тадқиқ сонини мароқ билан ўқиб келяпмиз. Лекин хусусан кенг омма учун мўлжалланган журналларимиз ҳақида-чи, нима деса бўлади? Уларни ҳам ўқиш бизга фойдали бўла оладими? Мана бир мисол. Фараз қилинг, бир куни, оммавий нутқдан олдин, сиз таклиф қилган киши Йиғилиш Залига келганини кўриб қолдингиз. Ўшанда хурсанд бўлишингиз шубҳасиз. Маърузачи нутқини гапириб бераётган пайтда сиз ўша киши ҳақида ўйлаб, айтилаётган маълумот унга қандай таъсир қилиши ва ҳаётини қандай ўзгартириши мумкинлиги борасида фикр юритасиз. Натижада, нутқдан кейин ўша мавзу учун миннатдорчилигингиз янада ошади.\n18 Кенг оммага кўзланган маълумотни ўқиганимизда, худди шундай ҳис-туйғуларни бошдан кечиришимиз мумкин. Масалан, «Қўриқчи минораси»нинг тарқатиш сонида Муқаддас Ёзувлардаги мавзулар Яҳованинг Шоҳиди бўлмаганлар ҳам тушуна оладиган тарзда ёритиб берилади. Веб-сайтимиздаги «Кўпчиликни қизиқтирадиган саволлар» туркумида чиқадиган мақолаларнинг аксарияти ҳам шу тарзда ёзилган. У ердаги маълумотни ўқиганимизда, бизга таниш бўлган ҳақиқатлар учун миннатдорлигимиз ошади. Қолаверса, ўзгаларга эътиқодимизни тушунтиришнинг янгича йўлларини ўргансак бўлади. Шунга ўхшаб, «Уйғонинг!» журнали ҳам Ҳақ Таолога бўлган ишончимизни мустаҳкамлайди ва эътиқодимизни бошқалар олдида ҳимоя қилишни ўрганишимизга ҳисса қўшади. (1 Бутрус 3:15 ни ўқинг.)\n19. Маънавий озуқа учун Яҳовага қай йўсин миннатдорчилигимизни намоён эта оламиз?\n19 Ростдан ҳам, Яҳова «маънавий нарсаларга чанқоқлигимизни» қондириш учун бизга сероб озуқа беряпти. (Мат. 5:3) Шунинг учун келинг, маънавий озуқанинг барчасидан фойдаланишда давом этайлик! Бундай йўл тутсак, манфаатимизни кўзлаб бизга таълим бераётган Аллоҳга миннатдорчилик билдирган бўламиз! (Ишаё 48:17)\n^ 14- х.б. (14- хатбоши) Бундай маълумотни «Ёшларнинг саволлари. Амалий маслаҳатлар» номли китобнинг (рус) 1- ва 2- жилдидан ҳамда фақат сайтда чиқаётган ва кўп тилларда мавжуд бўлган «Ёшларнинг саволлари» номли туркумдан топса бўлади.\nҚЎРИҚЧИ МИНОРАСИ (ТАДҚИҚ СОНИ) Май 2016


МАҚСАДЛИ ҲАМКОРЛИК: ФАОЛИЯТ ТАРАҚҚИЁТИДА ХАЛҚАРО ТАЖРИБАЛАР Бош сахифа\nАҳоли саломатлигини таъминлаш, тиббий профилактика назоратини кучайтириш. Табиийки, ушбу жараёнлар илм-фан равнақи ва тиббиёт тараққиёти билан чамбарчас боғлиқ масала. Шу боис, айни пайтда мамлакатимизда мазкур йўналишларда амалга оширилаётган фаолиятларга ҳар қачонгидан ҳам катта эътибор қаратилмоқда. Мақсад аниқ, касалликларнинг олдини олиш, халқимиз саломатлигини асраш ва уларга юқори сифатли тиббий хизмат кўрсатишдир.\nШу маънода бугунги кунда соғлиқни сақлаш тизимида олиб борилаётган изчил ислоҳотлар доирасида соҳага татбиқ этилаётган янгиликлар, инновацион ғоялар, юқори технологияли амалиётлардан хабардор бўлиб бориш, бу борада халқаро ҳамкорлик алоқаларини кенгайтириш ишлари йўлга қўйилмоқда. Натижада халқаро доирада ўзаро фикр алмашилмоқда, мутахассислар малакаси мустаҳкамланиб, касалликларнинг олдини олишда салмоқли самарадорликка эришилмоқда. Жумладан, жорий йилнинг 22 май куни Республика ихтисослаштирилган фтизиатрия ва пульмонология илмий-амалий тиббиёт марказида Ўзбекистонда END-TB – "силни тўхтатиш" стратегиясини ҳаётга татбиқ этишда илм-фан ва инновацион технологиялар билан ҳамкорлик интеграцияси мавзусида ташкил этилган халқаро конференция фикримизнинг ёрқин ифодасидир.\nАҚШ, ЖАР, Латвия, Россия, Швейцария, Қозоғистон сингари жаҳоннинг 10 га яқин давлатидан 15 нафардан ортиқ чет эллик мутахассислар иштирок этган тадбирни Ўзбекистон Республикаси Соғлиқни сақлаш вазирлиги даволаш-профилактикаси ёрдамини ташкиллаштириш Бош бошқармасининг бошлиғи Фаррух Шарипов кириш сўзи билан очиб, вазирлик ҳамда АҚШнинг Халқаро тараққиёт агентлиги (USAID) билан ҳамкорликда амалга оширилаётган фаолиятларда Президентимиз Таъкидлаганидек, аҳоли ўртасида тиббий профилактикани кучайтириш, касалликларнинг олдини олиш масаласига алоҳида эътибор қаратилаётганлигига тўхталиб ўтди. Айниқса, Республика ихтисослаштирилган фтизиатрия ва пульмонология илмий-амалий тиббиёт маркази фаолияти мисолида қўлга киритилаётган натижалар, хусусан, силга қарши кураш хизмати сифатини яхшилаш, касалликни даволаш ишларида қўлланилаётган янги амалиётлар ҳақида сўз юритди. Шундан сўнг, тадбир иштирокчиларига халқаро мутахассислар ва конференциянинг кун тартибидан ўрин олган масалалар таништирилди. Таъкидлаш жоизки, 22 май куни марказ ҳамда Тошкент тиббиёт академиясида, 23-24 май кунлари Қашқадарё вилоятида ўтказилган маҳорат дарсларида силни тезкор аниқлаш ва самарали даволашда лаборатор диагностиканинг инновацион амалиётлари, тиббиёт муассасаларида хавфсизликни таъминлашга қаратилган инфекцион назорат, дори воситаларидан рационал фойдаланишга мўлжалланган Quan-TB тизими ёрдамида прогноз қилиш, беморга йўналтирилган ёндашишни юритишда ўрта тиббиёт ходимининг роли ҳамда силга қарши курашишда фуқаролик жамоатчилигини жалб қилиш каби долзарб мавзулар қамраб олинди.\nUSAIDнинг сил касаллиги бўйича техник масалалар катта маслаҳатчиси, тиббиёт фанлари доктори, АҚШ:\n– Аввало, мамлакатингизга ташрифимдан мамнунман. Бунинг учун Ўзбекистон Республикаси Соғлиқни сақлаш вазирлиги ҳамда Республика ихтисослаштирилган фтизиатрия ва пульмонология илмий-амалий тиббиёт маркази мутасаддиларига миннатдорлик билдираман. Сабаби, ушбу конференцияда етакчи мутахассислар иштирокида силга қарши курашнинг долзарб жиҳатлари муҳокама қилинди. Аслида бу ерга йиғилганларни бир жойга тўплаш жуда қийин масала. Кўриб чиқилаётган масалалар юзасидан уларнинг уйғунлашган фикрлари эса силга қарши кураш чораларида муҳим хулоса, қарорлар чиқаришга асос бўлади. Шунинг учун ҳам USAID бу каби ташаббусларни қўллаб-қувватлайди. Фикрлашилган мавзуларнинг қай даражада аҳамиятга эга эканлигини ҳам ҳисобга олиш керак. Масалан, мен силга қарши курашда техник ёрдам кўрсатишни АҚШ тажрибаси мисолида ёритиб бердим ва бу борадаги ўз тажрибаларим билан ўртоқлашдим. Фаолиятим давомида беморларни бошқариш, сил ва ОИВ соҳасидаги дастурларда иштирок этиб келаяпман. Айни пайтда шу мақсаддаги йўналишларда олиб борилаётган ишларнинг Африка ва Марказий Осиё давлатларидаги мессияларининг қўллаб-қувватларишини таъминлашга ҳаракат қилаяпман. Кузатишларим орқали мамлакатингизда сил касаллигини аниқлаш, даволаш ҳамда у билан боғлиқ муаммоларни кескин камайтириш бўйича эришилаётган натижалар билан яқиндан танишман ва бу тажрибани янада кенгроқ кўламда давом эттириш керак, деб ҳисоблайман. Зеро, қарашларимиз турли бўлишидан қатъи назар мақсадларимиз бир – бутун инсониятни сил касаллиги асоратларидан халос этиш ва жамият фаровонлигини оширишдир.\nРеспублика ихтисослаштирилган фтизиатрия вапульмонология илмий-амалий тиббиёт маркази директори, профессор:\n– Тадбирдан кўзланган мақсад, аввало, сил касаллигини аниқлаш, тўғри ташхис қўйиш ва уни самарали даволашда инновацион технологиялардан фойдаланиш имкониятини янада кенгайтиришдан иборатдир. Хорижнинг етакчи мутахассислари иштирокида ўтказилаётган маҳорат дарсларида бирламчи тизим фаолиятида фтизиатрия хизматини кучайтириш, замонавий аппаратлар билан ишлаш тажрибаси ва янги амалиётлар муҳокама қилинди. Айтиш керакки, бугунги кунда соҳа ривожида касалликларни энг замонавий микробиологик усуллар ёрдамида энг қисқа фурсатда аниқлаш имконини берувчи технологиялар муҳим аҳамият касб этади. Тизимга қаратилаётган эътибор натижасида мамлакатимизда мазкур турдаги аппаратлар сони ҳозирга қадар 32 тани ташкил қилган бўлса, айни пайтда 19 таси жойлардаги муассасаларга ўрнатилмоқда. Қувонарлиси, яқин кунларда улар сони яна 10 тага кўпаяди. Жойларда яратилган шарт-шароитлар эвазига бугунги кунда сил касаллиги билан боғлиқ аломатларни исталган ҳудудда икки соат ичида аниқлаш ва даволаш ишларини бошлаш имконияти мавжуд. Талаб этиладиган дори воситалари билан юз фоиз таъминланган. Бу борада халқаро ташкилотлар, хусусан, USAID билан ҳамкорликда узоқни кўзлаб, аниқ мақсадларга йўналтирилган фаолиятлар амалга оширилмоқда. Биргина мисол, яқинда марказ қошида масофадан туриб онлайн тарзда ташхис қўйиш, касалликлар устида фикр алмашиш имконини берувчи инновацион тренинг марказ фаолияти йўлга қўйилди. Бугунги END-TB – "силни тўхтатиш" стратегиясининг амалиётга татбиқ этилиши ҳам фаолиятларимизни янада такомиллаштиришда муҳим ўрин тутади. Жумладан, Миллий дастурнинг олдига қўйилган асосий вазифалар – силдан касалланиш ва ўлимни камайтириш, хасталик кенг тарқалишининг олдини олишга хизмат қилади.\nХалқаро ҳамширалар кенгашининг сил лойиҳаси бўйича директори, профессор, ЖАР:\n– Аслини олганда соғлиқни сақлаш тизимини тиббиёт ҳамшираларисиз тасаввур қилиш мумкинми, назаримда йўқ. Сабаби, у бирламчи тизим бўладими ёки соҳанинг бошқа тармоқларидами ҳамшира фаолияти асосий таянч хизматини ўтайди. Бу ўз навбатида ҳамширадан ҳам катта билим, тажриба ва масъулият талаб қилади. Шунинг учун ушбу конференция доирасида ҳам мазкур масалага алоҳида аҳамият қаратилди. Анжуманда сил беморларига тиббий ёрдамни ташкиллаштиришда тиббиёт ҳамшираларининг роли мавзусидаги маърузам билан иштирок этдим. Унда бу борада ҳамширага қўйиладиган талаблар, у томонидан амалга ошириладиган вазифаларга ойдинлик киритилган. Ўтказилган маҳорат дарсларида бошқа мутахассисларнинг фикр-мулоҳазаларини кузатдим. Республика ихтисослаштирилган фтизиатрия ва пульмонология илмий-амалий тиббиёт марказидаги ҳамширалар иши билан ҳам яқиндан танишдим. Мутахассис сифатида улар фаолиятини тўғри баҳолайман. Албатта, бу касб эгалари олдига мутахассислиги бўйича талаблар қўйишдан олдин, улар учун зарурий шароитларни яратиб бериш керак. Йўналишига қараб улар билим ва кўникмаларини ҳам ошириб бориш мақсадга мувофиқдир.\nЮқорида таъкидлаганимиздек, конференциянинг мантиқий давоми Қашқадарё вилоят фтизиатрия диспансерида давом эттирилди. Улар доирасида ўтказилган маҳорат дарслари ва кенгайтирилган анжуманда дориларга чидамли сил касаллигининг диагностикасида замонавий тезкор усуллар: регионал бактериологик лабораториялар фаолиятини мувофиқлаштириш, силга қарши дори воситаларининг менежментини такомиллаштириш учун Quan-TB дастурини қўллаш, сил касаллигининг инфекцион назорат тизими – шифохона ичи инфекцияси тарқалишининг олдини олиш гарови, силга қарши янги дори воситалари ва қисқартирилган даволаш тартиби, беморларни стационар ва амбулатория босқичида даволашда силга қарши дориларнинг ножўя таъсирини кузатишда ҳамширалар амалиёти, касаллик диагностикаси ва даволашни назорат қилишда инновацион лаборатория технологиялари, болалар сил касаллиги, ўпка силини даволашда инновацион ёндашувлар, жарроҳлик ёрдамида даволаш моделлари ва шу каби долзарб мавзуларда маърузалар тингланди. Бу борада мамлакатимизда олиб борилаётган ишлар жаҳон тажрибаси билан таққосланди, мавжуд муаммо ва камчиликларга самарали ечим изланди.\n– Конференция доирасида яқинда марказ қошида фаолияти йўлга қўйилган инновацион мониторинг ва тренинг маркази орқали европалик профессор-олимлар ва Тошкент шаҳри ҳамда Бухоро вилояти мутахассислари тўғридан-тўғри ўзаро фикр алмашишди.\n– Марказ томонидан ташкил қилинган шарт-шароитлар натижасида бугунги кунда мамлакатимизнинг барча ҳудудларида сил касаллиги билан боғлиқ аломатларни қисқа вақт ичида аниқлаш ва даволаш ишларини бошлаш имконияти яратилган.\n– END-TB – "силни тўхтатиш" стратегиясининг амалиётга татбиқ этилиши натижасида сил касаллиги тарқалишининг олдини олишга қаратилган чора-тадбирлар сезиларли даражада такомиллашади.\nХулоса ўрнида айтиш мумкинки, марказда йўлга қўйилаётган самарали фаолиятлар натижасида сўнгги йиллар мобайнида сил касаллигига қарши курашиш, унинг олдини олиш борасида ижобий натижаларга эришилмоқда. Халқаро миқёсда олиб борилаётган кенг кўламли ҳамкорлик алоқалари эса мазкур натижалар салмоғини янада оширишга хизмат қилади. Тадбир сўнгида Ўзбекистонда сил бўйича назоратни кучайтириш ва у туфайли юзага келадиган талафотни камайтиришга қаратилган зарурий тавсиялар ишлаб чиқилди.\n“Ўзбекистонда соғлиқни сақлаш”\nҲозирги вақтда сайтда: 145та фойдаланувчи


10:20 / 16.06.2019\n13 июнь куни Уммон кўрфази ҳудудида Саудия Арабистонидан Сингапур ва Тайванга йўл олган икки танкерда портлашлар юз берди.\nАҚШ мудофаа вазирлиги ушбу портлашлардан кейин бу ҳужумда эронликларни айблаб видео тарқатди. Пентагоннинг тасдиқлашича, ҳужумдан 8 соат вақт ўтиб танкерлардан бирига яқинлашган эронликлар катеридаги ҳарбийлар ундан портламай қолган минани ечиб олган.\nШу куни бу ҳудудда ҳаракатланган иккита танкер - японларнинг ва норвегларнинг кемалари қутқарув сигналини йўллаган, америкалик ҳарбийлар ёрдамга етиб келганди.\nАҚШ ҳарбийларининг сўзларига кўра, видеода Япониянинг «Кокука Карейжес» танкери бортига ўрнатилган минани кўриш мумкин.\nНорвегиянинг «Фронт Альтаир» танкери экипажи ҳам кўрфаздаги ҳужум ҳақида маълум қилганди.\nКемалар экипажи аъзолари («Кокука Карейжес»дан 21 киши, «Фронт Альтаир»дан 23 киши) эвакуация қилинди ва ҳодиса оқибатида ҳеч ким жабрланмади.\nАҚШ ушбу ҳужумларда Эронни айблади. Эрон бу айбловларни қатъиян рад этди.\nМай ойида ҳам Форс кўрфазида, БААнинг ҳудудий сувларида турган бир неча нефть танкерларига ҳужумлар уюштирилганди. АҚШ бу ҳужумларда ҳам Эронни айблаган ва ҳудуддаги ҳарбийлари сонини кўпайтиришга киришганди. Аммо ҳозирга қадар Эроннинг ҳужумларга алоқадорлиги бўйича далиллар келтирилмаганди.\nПортлашлар ҳақида нималар маълум?\nАҚШ томони баёнотига кўра, америкаликларнинг ушбу ҳудуддаги ҳарбий кемаси норвегияликлар кемасидан маҳаллий вақт билан соат 6:12да, японлар танкеридан эса соат 7:00да сигнал қабул қилган.\nИкки танкер ҳам бортда портлаш бўлгани ҳақида хабар берган. Америкалик ҳарбийлар зудлик билан воқеа жойига йўл олишган.\n«Бейнбриж» воқеа ҳудудида эронликлар катерини пайқаганини маълум қилди, кейинроқ америкаликлар бу катердаги эронликлар «Кокука Карейжес» танкеридан портламай қолган миналарни ечиб олаётганини кўрсатувчи далил сифатида юқоридаги видеони намойиш этишди.\nCNN агентлиги тарқатган хабарга кўра, эронликлар шу куни америкаликларнинг дронини уриб туширишга уринган. Хабарда айтилишича, «ер-ҳаво» типидаги ракета MQ-9 русумли дронига тегмасдан сувга қулаган, бу дрон эронликлар кемаси танкерларга яқинлашиб, миналар ечиб олинаётганини тасвирга олган.\n«Кокука Карейжес»ни бошқарувчи BSM Ship Management компанияси маълумотига кўра, танкер Эрон қирғоқларидан 30 км масофада турган вақтда ёнғин бошланган ва эвакауация ишлари амалга оширилган. Бу кема Саудия Арабистонидан Сингапурга метанол олиб кетаётганди.\n«Фронт Альтаир» эса БААдан Тайванга мазут ташиётган бўлган. Портлашдан кейин мазут денгизга тўкилган.\nМайк Помпео ҳужумларда Эронни айблади\nАҚШ Давлат котиби Майк Помпео танкерларга ҳужумларда Эронни айблади.\n«Бу баҳо разведка маълумотларига асосланган бўлиб, аввалроқ эронликларнинг бу ҳудудда амалга оширган ҳужумлари ва бу сафарги ҳужумда қўлланган қуроллар ва услуб ўхшашдир. Минтақада бундай мураккаб амалиётни амалга ошириш учун керакли ресурсларга эга бўлган бошқа гуруҳлар йўқ», деди Помпео.\nБуюк Британия Ташқи ишлар вазири Жереми Ҳант Лондондагилар америкалик ҳамкасбларга ишонишини маълум қилди. Қироллик ҳарбий-денгиз флоти ҳудуддаги позицияларини кучайтириш мақсадида Форс кўрфазига 100 нафар махсус жангчини юбормоқда.\nЭрон президенти Ҳасан Руҳоний АҚШ Яқин Шарқдаги барқарорликка жиддий таҳдид солаётганини таъкидлади. У бу ҳақдаги баёнотида Уммон кўрфазидаги воқеани тилга олмади.\nРуҳоний барча томонларни 2015 йилда тузилган Эроннинг ядро дастури бўйича келишув шартларини бажаришга чақирди.\nЭрон Ташқи ишлар вазири Муҳаммад Жавод Зариф эса твиттерида АҚШ ҳеч қандай далилларсиз айблов илгари сураётганини айтди.\nЭрон армияси эса Уммон кўрфазидаги воқеадан кейин ҳудудга қутқарув амалиёти учун вертолёт ва кема жўнатилганини маълум қилди.\nСаудия тахти валиаҳди ҳам Эронни айблади\nМуҳаммад ибн Салмон\nСаудия Арабистони подшоҳлиги валиаҳд шаҳзодаси Муҳаммад ибн Салмон Asharq Al-Awsat нашри учун берган интервьюсида Эронни Уммон кўрфазидаги танкерларга ҳужум қилишда айблади ва халқаро ҳамжамиятни бу масалада «қатъий позиция» танлашга чақирди.\n«Эрондаги режим Япония бош вазирининг Теҳронга ташрифига ҳурматсизлик кўрсатди, бош вазир Эрондалигида японлар танкерига ҳужум уюштирилди», дея Муҳаммад ибн Салмондан иқтибос келтирмоқда Рейтер агентлиги.\nВалиаҳд шаҳзода «подшоҳлик минтақада уруш бўлишини истамаслигини, аммо ҳукумат ўз халқига ва суверенитетига нисбатан ҳар қандай таҳдидга жавоб қайтариши»ни айтиб ўтди.\nТаҳлил. «Би-би-си»нинг хавфсизлик масалалари бўйича мухбири Франк Гарднер\nАҚШ ҳарбийлари томонидан тарқатилган бу сафарги видео аввалги сабабларига нисбатан ишончли чиққан.\nКатта бўлмаган оқ рангли катер - Эрон ислом инқилоби қўриқчилари корпусининг ҳарбий-денгиз кучлари томонидан Форс кўрфазида фойдаланиладиган катерларга жуда ўхшаш.\nСўнгги йилларда Эроннинг Форс кўрфазидаги қирғоқлари ҳудудида (Кувайт билан чегарадан Покистон чегарасигача бўлган ҳудудларни) мамлакат ҳарбий-денгиз флоти ўрнини айнан Ислом инқилоби қўриқчилари корпуси кучлари эгалламоқда.\nБу тузилма тезкор катерлардан иборат флотилияга эга. Бу катерлар миналар, ракеталар, торпедолар ва дронлар билан жиҳозланган.\nКорпус кучлари доимий равишда махфий амалиётлар ўтказиб, ҳужумлар уюштиради.\nУларнинг Форс кўрфазидаги катерлари АҚШ Ҳарбий-денгиз кучлари кемаларига бир неча бор яқин келган ва америкаликлар тўқнашув хавфидан огоҳлантирган.\nЭрон ўзининг бу ҳужумларга алоқадорлигини рад этмоқда ва бу ҳужумлар Эрон ва жаҳон ҳамжамияти ўртасидаги муносабатларга путур етказишни истайдиган номаълум кучлар томонидан уюштирилганини таъкидламоқда.\nҲужумга учраган «Кокука Карейжес» ва «Фронт Альтаир» танкерлари\n23:23 / 30.12.2019\nЭрон Ҳурмўз бўғозида Малайзияга тегишли танкерни қўлга олди\n07:14 / 27.12.2019\nЯпония Уммон кўрфазига мудофаа кучларини жўнатади - ОАВ\n20:43 / 11.10.2019\nСаудия Арабистони яқинида Эронга қарашли танкерда портлаш юз берди\nЭрон Stena Impero кемаси экипажининг бир қисмини қўйиб юборди


Билиб қўйинг! Энди сотувчилар қайтим ўрнига гугурт ва салфетка бериши мумкин эмас\n2018 йилнинг июль ойидан Ўзбекистон Республикаси Марказий банки томонидан янги намунадаги 50, 100, 200, 500 сўмлик тангалар муомалага чиқарилган.\nБилдирилишича, Ўзбекистон Республикасининг “Истеъмолчиларнинг ҳуқуқларини ҳимоя қилиш тўғрисида”ги қонунининг 21-моддасига асосан сотувчи (ижрочи) истеъмолчини ҳақ эвазига қўшимча товарлар сотиб олишга ёки қўшимча хизматлардан фойдаланишга қисташга, шунингдек кўрсатилмаган хизматлар учун ҳақ олишга ҳақли эмас.\nШу сабабли, харид қилинган товарлар бўйича қайтим ўрнига сотувчи томонидан кам баҳоли турли товарларнинг қайтарилишидан норози бўлинса:\nИстеъмолчилар ҳуқуқларини ҳимоя қилиш жамиятлари федерациясининг 1091 рақамли “ишонч телефони”га мурожаат қилиш сўралади.\nШунингдек, тадбиркорларга ҳам мурожаат қилинган.\n– банкдаги депозит ҳисобварақларидаги маблағлари доирасида майда қийматдаги тангалар билан таъминлаб берилади;\n– банкнот кўринишидаги нақд пул маблағларини майда қийматдаги тангаларга алмаштириб олишлари мумкин бўлади.\nТадбиркорлик субъектлари мурожаатларига асосан банклардан 50, 100, 200, 500 сўм қийматдаги тангаларни олишда муаммолар юзага келганда, Марказий банкнинг (71) 200-00-44 рақамли «ишонч телефони»га мурожаат қилишлари мумкин.\nКиритилди: 11:34 08.12.2018. Ўқилди: 765 марта. Фикрлар сони: 0 та.


Уч йилдирки, Ўзбекистон Республикаси Президенти томонидан Олий Мажлисга Мурожаатнома тақдим этиш анъанага айланди. Давлатимиз раҳбарининг навбатдаги Мурожаатномасини тинглаб, шу соҳага бегона бўлмаган киши сифатида кўнглим тоғдек кўтарилди. Жорий йилнинг “Илм-маърифат ва рақамли иқтисодиётни ривожлантириш йили” деб эълон қилиниши нафақат мен ва Инновацион ривожланиш вазирлиги жамоаси, балки мамлакатимиз илм-фан аҳли учун ҳам ғоят қувончли хабар бўлди.\nПрезидентимизнинг мурожаатларини тинглар эканман, 2006 йилда якунланган докторлик диссертациясини 2012 йилда ҳимоя қилгунга қадар бўлган воқеалар, бу йўлда дуч келганим – турли тўсиқлар, қоғозбозликлар кўз олдимдан бирма-бир ўтди. Бундай ҳолат фақат мен билан юз бермаган, албатта. Илмга, тадқиқотчиларга муносабат ва унинг олдидаги сунъий тўсиқлар қанчадан-қанча олимларнинг шаштини синдиришга, илмдан безишига ва бошқа йўлни танлашига сабаб бўлган. Шундай сабаблар баъзи олимларнинг ҳатто ўз она Ватанини тарк этишига, салоҳиятини ўзга юртлар равнақи йўлида сафарбар қилишга мажбур қилгани ҳам айни ҳақиқат эди.\nЎша пайтлар илмий тадқиқотларнинг мавзуси, унда илгари сурилган фикрлар ҳам жиддий таҳрирдан ўтказиларди. Докторлик диссертациямда хонликлар даврида яратилган қўлёзмалардаги таълим-тарбияга оид диний атамалар, Қуръон ва ҳадисларнинг бадиий талқинида қўлланилган лексик бирликлар таҳлил қилингани ҳам кўпчилик “катта олим”ларнинг “ғашига теккан”, “чўчитган” эди. Афсуски, ўша даврнинг “катта олим”ларининг айримлари аждодларимизнинг буюк меросини асл манбалардан ўқиш салоҳиятига эга эмасдилар ёки ислом дини манбалари улар учун нотаниш, ўтиш мумкин бўлмаган “ҳудуд” эди.\nАлбатта, ўша даврда Тошкент ислом университетида дин масалаларини ҳар томонлама тадқиқ этиш ишлари йўлга қўйилган бўлса-да, бу ҳаминқадар жараён ва натижалар ҳам ўзига яраша эди. Ундан ташқари, ислом университетида соф дин масалалари бўйича олиб борилган тадқиқотлар ҳимоя қилинар эди. Менинг тадқиқотим эса ўзбек тилидаги қадимги қўлёзмаларнинг лексик хусусиятлари тадқиқига бағишлангани учун бу ерда ҳимоя қилиш имкони йўқ эди.\nҚийинчиликлар ва сунъий тўсиқлар сабаб тушкунликка тушганим, докторлик диссертациясидан воз кечиб, илм билан шуғулланмасликка аҳд қилганим ҳали-ҳануз эслайман. Кейинги йилларда илм-фан соҳасида амалга оширилаётган ислоҳотларни мулоҳаза юритар эканман, ўткинчи кайфиятга берилиб, нотўғри қарор қабул қилмаганимга шукр қиламан. Бу хотиралар бугун Мурожаатнома туфайли яна бир кўз олдимда гавдаланди...\nДавлатимиз раҳбари ўз лавозимига киришгач, илк учрашувни айнан илм-фан намояндалари билан ўтказилгани ҳам бежиз эмас, янги Ўзбекистонни яратиш учун бу соҳада қўйилган илк қадам эди.\nПрезидентмизнинг бугунги замон барча соҳалар қаторида илм-фанни ҳам янги босқичга кўтаришни талаб қилиши, жамият олдида турган долзарб масалаларни илм-фансиз ечиш қийинлиги, мазкур соҳани ва олимларни ҳар томонлама қўллаб-қувватлаш давлатимизнинг устувор вазифаларидан эканлигини аниқ кўрсатиб берилиши ва айни вақтда бу машаққатли соҳада фидокорона меҳнат қилаётган олимларимиз меҳнати таҳсин ва рағбатга муносиб эканлиги ҳақидаги эътирофи ўша вақтнинг ўзидаёқ олимларга куч-қувват, завқ ва шижоат берган эди.\nБугунги Мурожаатнома эса қўйилган қадамларнинг тадрижий давоми ва кульминацион нуқтаси бўлди, десак муболаға бўлмайди. Мурожаатномада бирор соҳа давлат раҳбарининг эътиборидан четда қолмади, ҳар бир соҳа ютуқ ва камчиликлари, келгусида амалга оширилиши лозим бўлган ишлар билан бирга атрофлича таҳлил қилинди.\nМурожаатномани тинглаган ҳар бир юртдошимиз қалбида эртанги кунга ишонч уйғонгани, ўз ишига, вазифасига масъулият билан ёндашиш, Ватани ва миллатига садоқат ҳисси пайдо бўлганига шубҳа йўқ.\nПрезидентимиз йил номидан келиб чиқиб, илм йўқ жойда қолоқлик, жаҳолат ва албатта тўғри йўлдан адашиш бўлишини алоҳида таъкидлаб, мактабгача таълим, мактаб ва олий таълим, ундан кейинги таълим тизимлари, маънавият ва маърифат соҳалари, илм-фаннинг устувор йўналишлари бўйича вазифаларни аниқ белгилаб бердилар.\nМурожаатда “Биз Ўзбекистонни ривожланган давлатлар қаторига қўшишни ўз олдимизга мақсад қилиб қўйган эканмиз, бунинг учун билим, маърифат ва инновациялар зарур бўлади”, дейилди. Зеро, янги Ўзбекистоннинг инновацион ривожланиш стратегиясида белгиланган вазифалар ижросини таъминлаб, Ўзбекистон Республикасининг 2030 йилга келиб Глобал инновацион индекс рейтинги бўйича жаҳоннинг 50 та илғор мамлакати қаторига киришига эришиш учун барча саъй-ҳаракатлар қилинади. Бунда мавжуд илмий салоҳият ва маблағларни иқтисодиёт тармоқларининг буюртмалари ва муайян муаммоларни ечишга қаратилган энг муҳим устувор тадқиқотларга йўналтириш ишлари олиб борилади.\nШунингдек, мамлакатимизда юқори салоҳиятга эга, жаҳон миқёсида эътироф этилган олимлар ўз мактабларини яратишлари, шогирдлар тарбиялашлари лозим. Таассуфки, бугунги кунга келиб қанчадан-қанча илмий мактаблар эътиборсизлик оқибатида йўқолиб бормоқда. Президентимиз таъкидлаганидек, илмий мактабларни тиклаш ва янгиларини ташкил этиш, мавжудларини ривожлантириш ишларини тизимли равишда олиб бориш орқали Ўзбекистон илм-фани тарихий силсиласини яратиш, буюк илмий меросни келажак авлодларга қолдириш имкони яратилади.\nЎйлайманки, давлатимиз раҳбари Мурожаатномасидан келиб чиққан ҳолда Инновацион ривожланиш вазирлиги жамоаси, жумладан юртимиз олимлари ўз олдиларига катта мақсадларни белгилаб олишади ва бор куч-имкониятларини юксак марраларни эгаллашга сафарбар этишади. Зеро, Мурожаатнома мазмунида ўз ифодасини топган вазифаларни амалга ошириш, илм-фан ютуқларини юртимиз равнақига хизмат қилдириш ҳар бир юртдошимизнинг олий мақсад-муддаосидир!\nИлмий котиби, ф.ф.д.


28 май 2022, Тошкент вақти: 12:29\nЎзбекистоннинг барча ҳудудларида “Янги Ўзбекистон” массивлари бунёд этилади. Бу ҳақда президент Шавкат Мирзиёев раислигида 2 ноябрь куни аҳолини уй-жой билан таъминлаш ҳамда яшил майдонларни кенгайтириш чора-тадбирлари муҳокамасига бағишланиб ўтказилган видеоселектор йиғилиши чоғида айтилган.\nПрезидент матбуот хизмати қайдича, келгуси беш йилда қурилажак мазкур массивларда 250 мингдан зиёд оила уй билан таъминланиши кўзда тутилган.\nЙиғилишда Ш. Мирзиёев “Янги Ўзбекистон” массивлари комплекс ривожланиш тамойили асосида барпо этилиши кераклигини таъкидлаган.\nУнга кўра, ҳар бир массивда саноат лойиҳалари, хизмат кўрсатиш объектлари ва ижтимоий инфратузилма бир вақтда қурилади. У ерда одамлар ҳам уйли, ҳам ишли бўлишини урғулаган президент келгуси йили Қорақалпоғистон Республикаси ва вилоятларда 40 та шундай замонавий мавзе барпо этиш мўлжалланганини билдирган.\nЯнги массивлар учун очиқ танлов ўтказиш жуда муҳимлигини таъкидлаган Ш. Мирзиёев Қурилиш вазирлигига вилоят ҳокимлари билан бирга, ҳар бир ҳудудда ер майдонларини аниқлаб, уларнинг бош режасини ишлаб чиқиш бўйича топшириқлар берган.\nЙиғилишда “Янги Ўзбекистон” массивларини қуриш учун келгуси йилда 15 триллион сўм ажратилиши белгилангани, бу маблағ ипотека кредити бериш учун банкларга йўналтирилиши, қурилиш инвесторлар ҳисобидан амалга оширилиши айтилган.\nЭҳтиёжманд оилаларга кўмаклашиш, бошланғич бадал ва фоизлар бўйича субсидия бериш муҳимлигига эътибор қаратган президент келгуси йили янги массивларда қуриладиган уйларнинг мингтаси эҳтиёжманд оилалар ва ёлғиз аёллар учун давлат томонидан сотиб олиниши, бунинг учун қурилиш ташкилотларига 220 миллиард сўм олдиндан ўтказиб берилишини қайд этган.\nБугунги кунда Ўзбекистонда уйларнинг бир квадрат метри нархи ўртача 4 миллион 500 минг сўмни ташкил этаётгани айтилган йиғилишда янги массивлардаги нархни шу миқдорда сақлаб қолиш вазифаси қўйилган. Шу мақсадда янги массивларни ички ва ташқи инфратузилма билан таъминлашга бюджетдан ҳар йили 1 триллион сўм ажратилиши белгиланган.


AI: Яман шифохонасига АҚШда ясалган бомба билан зарба берилган\n17:58 / 19.09.2016\nAmnesty International ҳуқуқни ҳимоя қилиш ташкилотининг маълум қилишича, август ойи ўрталарида Ямандаги шифохонага берилган ҳаво зарбасида АҚШнинг ўта аниқ бомбаси қўлланилган. Ўшанда, 19 киши ҳаётдан кўз юмган эди, деб хабар қилмоқда Франс Пресс агентлиги.\nАвгуст ойи ўрталарида араб коалицияси кучлари Яман шимолидаги Хаджа вилоятида 2015 йил июль ойидан бери "Чегара билмас шифокорлар" (MSF) халқаро ташкилоти фаолият юритиб келаётган шифохонага ҳаво зарбаси берган эди. Бомбалаш оқибатида 19 киши қурбон бўлганди.\nAmnesty International ташкилотининг хабарига кўра, ҳаво зарбаси чоғида "АҚШда тайёрланган Paveway таснифидаги ўта аниқ бомбадан фойдаланилган". Ҳодиса жойидан олинган ва бомба стабилизаторларининг суратларини ўрганган мустақил экспертлар шундай хулосага келган.\n"Шуниси ачинарлики, АҚШ Саудия Арабистони етакчилигидаги коалицияни қурол-яроғлар билан таъминлашда давом этмоқда. Жумладан, фугасли ва бошқарилувчи бомбалар ҳамда ҳаво ҳужуми воситаларини етказиб бермоқда", — деган ташкилот вакили Филип Лютер.\nАҚШ Яман коалиция Саудия бомба


Ўрганиш жараёнида мазкур қурилиш ишлари билан «Айгерин-Алмагул» корхонаси шуғғулланаётгани маълум бўлди. Бу ерга келтирилган 3 тонна цемент маҳсулотининг саклашдаги талаблари бузилгани аниқланди. Қурилиш маҳсулоти ҳисобланган цемент очик ҳавода, ва ерда сақланмокда. Бундан ташқари мавжуд 7500 дона ғишт маҳсулотининг сифатини тасдиқловчи гувоҳномаси сўралганда масъуллар томонидан такдим этилмади.\nКорхонада қўлланилаётган ўлчаш воситалари ўз вақтида қиёсловдан ўтмаган. Корхонада сақланаётган қурилиш маҳсулотларининг сақлаш бўйича меъёрий ҳужжатлари мавжуд эмас.\nБир турдаги цемент маҳсулотининг қоплари тамғасида “Qizilqumsement” АЖ томонидан ишлаб чиқарилганлиги кўрсатилган. Корхонадаги ЦЕМ II/А –К (П-И) 32,5 Н маркали цемент маҳсулотидан намуна синов лабораториясига топширилди.\nЎрганиш вақтида цемент маҳсулоти ва бошқа қурилиш маҳсулотларини сақлашга доир меъёрий ҳужжатлар талабларини ўрганиб чиқиш ва ўлчаш воситаларини ўз вақтида қиёслашдан ўтказиш бўйича мутасаддиларга тушунтиришлар берилди.


Украина президенти Зеленский ўзига бош вазир изламоқда\n15 июл 2020, Тошкент вақти: 09:04\nВолодимир Зеленскийнинг “Халқ хизматкори” партияси етакчилари.\nУкраинада 21 июль куни ўтказилган парламент сайловларида президент Володимир Зеленскийнинг “Халқ хизматкори” партияси энг кўп овоз олди. Эндиликда президент бош вазир тайинлаши керак.\nЗеленский ҳукумат тепасига иқтисод ёки молия соҳаларида тажрибага эга бош вазир келишини истамоқда.\nПрезидент партияси етарлича овоз олгани учун коалиция тузиш шарт бўлмайди. Шу сабаб Зеленский муаммосиз бош вазир тайинлаши мумкин. Аммо президент таклиф қилган номзодни Верховна Рада депутатлари тасдиқлаши керак бўлади. Ушбу масалада Россия билан яқиндан алоқа ўрнатиш тарафдори бўлган партия қийинчилик туғдириши мумкин.\n21 июль куни сайлов ўз якунига етганидан кейин Зеленский:\n- Бизга профессионал таълимга эга, аввалам бор Украинада, ундан кейин Ғарбда ҳурматга сазовор бўлган, мустақил, кучли одам керак. Бошқаларга ўрнак бўла оладиган, иқтисодий гуру керак, - деди.\nЗеленский талабларига мос келадиган икки номзод борлиги айтилмоқда. Булар 2014-16 йилларда Украина иқтисод вазири лавозимида ишлаган литвалик Айварас Абромавичюс ҳамда собиқ молия вазири Олександр Данилюклардир.\nАбромавичюс сайлов натижаларини олқишлади. Либерал қарашларга эга бўлган сиёсатчи 2016 йилда президент Петро Порошенко ҳамда унинг бизнес ҳамкорларини коррупцияга қарши етарлича курашмаётганликда айблаб, истеъфо берган эди.\nДанилюк эса 2018 йилнинг июнигача молия вазири лавозимида ишлаган. Данилюк ҳам ишдан кетаётганини эълон қилганида коррупцияга қарши курашдаги камчиликларни танқид қилиб, “мамлакатини сотмаслигини” айтган эди.\nКиев бир неча йилдан бери Ғарб молиявий ёрдамига таяниб келади. Халқаро валюта жамғармаси Украинага 3,9 миллиард доллар қарз беришга рози бўлган. Кузда Зеленскийнинг ушбу маблағнинг сўнгги 2 миллиардини олиш мақсадида жамғарма билан музокара олиб бориши кутилмоқда.\nХалқаро валюта жамғармаси (ХВЖ) Киевга қолган қарзни беришидан аввал мамлакатда коррупцияга қарши курашда муайян натижа кўришни хоҳлайди.\n18 июль куни Украина Марказий банки эълон қилган билдирувда “Аввалги ютуқларни чиппакка чиқарувчи суд қарорлари, қонуний ташаббуслар ва бошқа қадамлар ҳамда муҳим ислоҳотларни амалга оширишдаги кечикишлар Украина иқтисодини заифлаштириб, ХВЖ билан ҳамкорликни давом эттиришимизга таҳдид солади”, дейилади.\nБош вазирликка номзод бўлиши мумкин бўлган бошқа шахслар орасида “Нафтогаз” ширкати ходимлари Андрий Коболёв ҳамда Юрий Витренколар бор.\nАммо ушбу икки тадбиркор ҳукуматга қарашли ширкатда ишлаганига қарамасдан, йирик бонуслар олгани учун танқидга учраб келади.\nБош вазирликка яна бир бор номзод 2014-16 йилларда Украина Миллий банки директори ўринбосари лавозимида ишлаган Владислав Рашковандир. Рашкован айни дамда Халқаро валюта жамғармасининг Украинадаги директори ўринбосари вазифасини бажармоқда.\nЯна бир етакчи номзод 35 ёшдаги Максим Нефёдовдир. Иқтисод вазирлигида ишлаб келган Нефёдов парламент сайловларидан бир ҳафта олдин Украина чегара хизмати етакчиси этиб тайинланди.


Home Page > > Арзон уйлар аҳоли фаровонлигини оширмоқда\nМаълумки, вилоятимиз кўп миллатли ҳудуд саналади. Бу ерда юздан ортиқ миллат ва элат вакиллари бир оила фарзандларидек, фахрланса арзигулик шароитда умргузаронлик қилмоқда. Бир заминда аҳил, иноқ, биродарлик руҳида ҳаёт кечираётганимиз мамлакатимиздаги бағрикенгликнинг ёрқин ифодасидир.\nБарча соҳаларда бўлгани каби мамлакатимиз аҳолисининг кам таъминланган қатламларини ижтимоий қўллаб-қувватлаш бўйича амалга оширилаётган кенг кўламли ишлар таҳсинга лойиқ. Айниқса, Ўзбекистон Республикаси Президентининг 2017 йил 12 сентябрдаги "Аҳолининг кам таъминланган қатламларини қўллаб-қувватлашга оид қўшимча чора-тадбирлар тўғрисида"ги қарори уларни янада жадаллаштиришда устувор вазифаларни белгилаб берди.\nМазкур ҳужжат асосида оғир уй-жой маиший шароитларда яшаётган, боқувчисини йўқотган, ногиронларни парвариш қилаётган оилаларни арзон уй-жойлар билан таъминлаш янада такомиллаштирилди.\nШуни алоҳида таъкидлашни истардимки, муҳтарам Президентимиз халқнинг дардини дилдан ҳис этиб, барча учрашувларда ёшу қарини жон қулоғи билан тинглайди. Вилоятимизга ташрифида ҳам бунга яна бир бора гувоҳ бўлдик.\nЖорий йилда кам таъминланган оилалар учун 1150 та янги лойиҳадаги арзон уй-жой қурилиши мўлжалланган эди. Аҳолининг талаб ва истакларини инобатга олиб, Президентимиз яна қўшимча равишда 243 та шундай уйлар бунёд этиш хусусида кўрсатма берганларини халқимиз катта қувонч билан қарши олди. Шунингдек, бундай хонадон эгаларига берилган кредит маблағлари тўлови муддатини узайтириш бўйича таклифлар инобатга олинишини билдирдилар.\nХалқимиз юртбошимизни гапи билан иши бир инсон сифатида жуда ҳурмат қилади. Ҳақиқатан ҳам у киши Президент этиб сайланганидан кейинги ўтган қисқа вақт ичида катта бунёдкорлик, инсонпарварлик ишлари амалга оширилди. Уларнинг ҳар бири элимиз кўнглига Ватан равнақига дахлдорлик, эртанги кунга ишонч уруғини қадамоқда.\nБутун ҳаёти ва фаолиятини юртимизда янги жамият барпо этиш, мустақиллигимизни мустаҳкамлаш, давлатимиз нуфузини янада оширишдек улуғ мақсадга бағишлаган муҳтарам юртбошимизни доимо қўллаб-қувватлаш ҳар биримиз учун шарафдир.\nКўрилганлар сони: 3354


Ўзбекистон ҳукумати аҳолини коронавирусга оид ёлғон хабарлардан эҳтиёт бўлишга чақирмоқда\nЎзбекистон ҳукумати ва дин пешволари ҳалокатли вирус ҳақидаги асоссиз миш-мишлар тарқалишининг олдини олиш учун қатъий чоралар кўрмоқда.\nCуратда: Тошкентдаги Ҳазрати имом мажмуаси, 7 март. [Айдар Ашимов]\nТОШКЕНТ – Ўзбекистон ҳукумати ва мамлакатдаги диний пешволар одамларни коронавирус билан боғлиқ дезинформация ва ваҳимадан эҳтиёт бўлишга чақирмоқда.\nЖонс Хопкинс университетининг глобал харитасига кўра, чоршанба (25 март) ҳолатига Ўзбекистонда вирусга чалиниши билан боғлиқ 55 та ҳолат тасдиқланган. COVID-19 вирусининг бошқа шаҳарлар ва вилоятларга тарқалишининг олдини олиш мақсадида, сешанба (24-март) кунидан Тошкентга кириш-чиқиш йўллари ёпилди.\n16 март куни Ўзбекистон мусулмонлари идораси карантин ва эпидемия вақтида мусулмонларнинг ўзини тутиш қоидалари тушунтирилган фатво чиқарди.\nФатво Ўзбекистоннинг бош муфтийси Усмонхон Алимов томонидан миллий телевидение орқали ўқиб эшиттирилди.\nЎзбекистон бош муфтийси Усмонхон Алимов 16 март куни миллий телевидение орқали қилган чиқишида эпидемия муносабати билан чиқарилган фатвони ўқиб эшиттирмоқда.\nПрезидент Шавкат Мирзиёев 18 март куни Тошкентда коронавирус эпидемияси муносабати билан Ўзбекистон халқига мурожаат қилди. [Ўзбекистон президентининг матбуот хизмати]\nКундалик ибодатларни уйда адо этса ҳам бўлади, деди Алимов. У жамоатчиликни касалликка қарши курашга кўмаклашиш ва Соғлиқни сақлаш вазирлиги тавсияларига риоя қилишга чақирди.\n«Бундай фавқулодда вазиятларда озиқ-овқат, дори-дармон ва бошқа зарур воситаларни нархини ошириш, сунъий равишда тақчилликни юзага келтириш ҳамда аҳоли ўртасида турли ваҳимали хабарларни тарқатиш шаръан ҳаромдир», дейилади фатвода.\nЎзбекистондаги бошқа динлар етакчилари ҳам ўз қавмларини тинчликни сақлашга ва фитналар таъсирига тушмасликка чақирдилар.\n«Шахсий гигиенага риоя қилиш лозим. Аммо энг асосий, хотиржамликни сақлаш ва ваҳимага йўл қўймаслик. Бутун Ўзбекистон аҳолиси учун дуодамиз», дейди рус православ черковининг Тошкент ва Ўзбекистон митрополити Викентий 18 март кунги видео мурожаатида.\nЕвангелия насронийлари, католик ва арман насроний жамоаларининг етакчилари ҳам шунга ўхшаш мурожаатларлар билан чиқишган.\nИғвогарликка қарши кураш\nАйни пайтда Ўзбекистон ҳуқуқ-тартибот идоралари миш-мишлар тарқалишининг олдини олиш ва жамоатчилик орасида ваҳимани юмшатиш учун жиддий чоралар кўрмоқда.\nБош прокуратура ходимларидан иборат махсус ишчи гуруҳ интернетда бузғунчи маълумотлар тарқатиб, жамоатчилик орасида ваҳима келтириб чиқараётган ва осойишталикни бузаётган 33 та аккаунтни аниқлаган, деб ҳабар беради Ички ишлар вазирлиги (ИИВ) 17 март куни.\nБу аккаунтларнинг 25 таси хорижда рўйхатдан ўтган фойдаланувчиларга тегишли бўлган. Айни пайтда тергов ҳаракатлари олиб борилмоқда, деб хабар берган ИИВ.\nБундан ташқари, ҳуқуқни муҳофаза қилиш органлари ижтимоий тармоқлар орқали ёлғон маълумот тарқатиш билан шуғулланган 13 кишини сўроқ қилган, улардан тўрт нафарига жиноий жавобгарлик белгиланди. Қолган тўққизтасига огоҳлантириш берилди.\n«Мамлакатни беқарорлаштирмоқчи бўлганларнинг фитнасига учманг. Ёддан чиқарманг: ҳар бир ҳолат аниқланади ва айбдорларга нисбатан қонуний чоралар кўрилади», деди ИИВ матбуот котиби Шоҳруҳ Ғиёсов.\nЎзбекистон қонунчилигига биноан, аҳоли орасида ваҳима чиқаришга қаратилган материалларни тайёрлаш ёки уларни тарқатиш мақсадида сақлаш 4600 долларлик жаримадан тортиб, 3 йилгача озодликдан маҳрум қилиш билан жазоланади. Бундай маълумотларни тарқатганларга эса 7000 доллар миқдоридаги жаримадан тортиб, 3 йилдан 5 йилгача қамоқ жазоси қўлланиши мумкин.\n18 март куни халққа мурожаат билан чиққан Ўзбекистон президенти Шавкат Мирзиёев ҳам дезинформация масаласига алоҳида тўхталиб ўтди.\n«Ҳозирги вазиятда айрим масъулиятсиз, ҳақиқий ҳолатдан бехабар ва ўзини «пиар қилишни» яхши кўрадиган одамлар турли миш-миш ва уйдирмаларни тарқатишга уринади», деди Мирзиёев.\n«Шу муносабат билан жамоатчилигимиздан илтимос қиламан: саросима ёки ваҳима кайфиятига берилмаслик керак», деди у. Матбуот ва ижтимоий тармоқларда нотўғри, асосланмаган маълумотларни тарқатишга йўл қўймаслигимиз зарур. Бу масалани ҳуқуқ-тартибот идоралари ҳам алоҳида назоратга олиши лозим.\nБу чоралар маҳаллий дезинформация манбаларига қаратилган бўлса-да, бугунги кунда Хитой, Россия ва Эрон ҳукуматларининг коронавирус билан боғлиқ фаол дезинформация кампаниялари халқаро ҳамжамиятининг диққат марказида бўлиб турибди.\nСохта янгиликлар ва дезинформацияга қарши кураш мақсадида Ўзбекистон Республикаси Соғлиқни сақлаш вазирлиги, АОКА, Ўзбекистон Ёшлар иттифоқи ҳамда Миллий масс-медиани қўллаб-қувватлаш ва ривожлантириш жамоат фонди ҳамкорлигида «Коронавирус-инфо» Телеграм канали ташкил қилинган.\nМазкур ташаббусда кўплаб ўзбекистонлик журналистлар ва блоггерлар иштирок этмоқда.\n15-19 март кунлари ушбу Телеграм каналига 500 000 га яқин фойдаланувчи қўшилди, бу эса уни Ўзбекистондаги энг йирик каналлардан бирига айлантирган.\n«Телеграм – Ўзбекистонда энг оммабоп хабар алмашиш иловаси. Шу сабабли «Коронавирус-инфо» ҳозирги кунда эпидемия ва вирусга қарши кураш бўйича муҳим маълумот манбаига айланди», дейди ўзбекистонлик журналист Алишер Муҳаммадалиев.\n«Эпидемия бошланган вақтда интернет турли аҳмоқона миш-мишларга тўлиб кетди», деди у.\n«Турли экстремистик каналлар вирусни «уйғурларга зулм қилган Хитой учун жазо» деб аташди, одамлар бу касаллик мусулмонларга юқмайди, фақат насроний ва буддистларга юқади, дедилар», деб қўшимча қилди у.\n«Этник зиддиятларни келтириб чиқарувчи миш-мишлардан ташқари, карантиннинг илк кунларида Ўзбекистонда ваҳима қўзғашга қаратилган кўплаб аҳмоқона хабарлар тарқала бошлади», деди Муҳаммадалиев. «Масалан, осмондан туриб шаҳарни дезинфекция қиладиган вертолётлар ва шаҳарда юзлаб касалланганларнинг борлиги айтилди».\n«Facebook ва Телеграмда диний мазмундаги кўплаб радикал каналлар мавжуд. Улар «коронавирус» сўзида «Қуръон» сўзи борлигини ва вирус фақат «кофирларни» жазолашини айтмоқда, дейди тошкентлик Манзура Абдухолиқова.\n«Уларнинг айтишича, намоз ўқиётган одамлар вирусдан қўрқмаслиги керак. Кўплаб мусулмонлар фаол равишда бу каби ёлғон хабарларни тарқатдилар», дейди Абдухолиқова.


Одамини топиб берилган савол. Ёки мулланинг айтганини қил-у, қилганини қилма!\nОдамини топиб берилган савол. Ёки мулланинг...\n08.01.2019 22:01 0 176\nЎзбекистон Миллий Ахборот агентлиги – «ЎзА» ажойиб лойиҳага қўл урибди. «Бир саволга – бир жавоб» номини олган мазкур лойиҳада агентлик саволларига мамлакатимиз вазирлик ва идоралари раҳбар ходимлари, вилоят ҳокимларининг жавоблари бериб борилмоқда.\nЛойиҳанинг навбатдаги меҳмони ким-ким Фарғона вилоят ҳокими Шуҳрат Ғаниев! Бу амалдор чекига саволнинг «додаси» тушганини айтинг: «Баъзи ижтимоий тармоқларда вилоятда ҳокимлар қўл остидаги ходимларга қўпол муносабатда бўлаётгани ҳақида хабарлар тарқалди. Сизнинг назарингизда, бугунги раҳбар, ҳоким қандай бўлиши керак?»\nМуҳтарам Ғаниев оғзи полвонлиги билан тилга тушгани кўпларга маълум. Айниқса, ўтган йили Оқтўбадаги фожеада эллик нафар юртдошларимизнинг жизғанак бўлгани ортидан юртимиздаги қайғули кунларда «ўзлигини намоён» этиб, бутун бошли туман аҳолиси шаънига куракда турмайдиган гап қилганини ким ҳам унутибди, дейсиз?\nКим нима демасин, ҳоким жаноблари саволга хўп бамаъни жавоб берибди.\n«...Бугун ҳудуд ҳокими ҳар қачонгидан кўра кўпроқ изланадиган, мавжуд имкониятлардан оқилона фойдаланадиган, энг самарали янгилик ва ташаббуслар қила олиши лозим. Шиддат билан ўтаётган вақт, рақобатлар кучаётган муҳит, инсонлар эҳтиёжи ўсиб бораётган жараёнда шунчаки ҳисоботлар билан иш юритиб бўлмайди. Аҳоли бугун амалий натижаларни кўришни хоҳлайди.\nТўғри, баъзан ижтимоий тармоқларда раҳбарларнинг ходимларга қўпол муносабатда бўлганлиги ҳақида хабарлар ҳам тарқалиб қолади. Бу воқеликка ҳеч ким бефарқ эмаслигидан, жамоатчилик назоратининг кучайиб бораётганидан далолатдир. Тўғри, раҳбар ҳам инсон, у ҳам хато қилиши мумкин, аммо у ҳеч қачон қўл остидагиларни таҳқирлашга қонунан ҳам, маънан ҳам ҳақли эмас...»\n...Ўтган ишга саловат дейликми? Ёки «мулланинг айтганини қил-у, қилганини қилма»ми?\nБу ёғи ўзингизга тан!\nСпорт Кеча, 23:47


Ташқи меҳнат миграцияси масалалари агентлиги 2003 йил 12 ноябрда Ўзбекистон Республикаси Вазирлар Маҳкамасининг 505-сонли Қарорига мувофиқ, Ўзбекистон Республикаси фуқароларининг хориждаги меҳнат фаолиятини ташкил этишни такомиллаштириш ва ноқонуний миграциянинг олдитни олиш мақсадида ташкил этилди.\n• меҳнат миграцияси соҳасидаги халқаро ҳамкорлик лойиҳаларини ишлаб чиқиш ва амалга ошириш;\n• хорижий давлатларнинг ваколатли органлари билан ҳамкорлик қилиш;\n• Ўзбекистон Республикаси фуқароларининг чет элларда меҳнат фаолиятини амалга ошириш ҳуқуқини рўёбга чиқаришда кўмаклашиш;\n• Ўзбекистон Республикаси фуқароларининг чет эллардаги ва хорижий фуқароларнинг Ўзбекистон Республикасидаги меҳнат фаолиятини мувофиқлаштириб бориш;\n• хорижий ишчи кучларини ёлловчи чет эл фирмалари (корхоналар, муассасалар, компаниялар) билан ҳамкорликни ривожлантириш;\n• юридик шахсларга хорижий ишчи кучларини жалб этиш учун рухсатномалар бериш (рухсатномаларнинг амал қилиш муддатини узайтириш);\n• Ўзбекистон Республикаси фуқароларига чет элда меҳнат фаолиятини амалга ошириш учун рухсатномалар бериш (рухсатномаларнинг амал қилиш муддатини узайтириш);\nАГЕНТЛИК ЎЗИГА ЮКЛАНГАН ВАЗИФАЛАРГА МУВОФИҚ:\n• фуқароларни чет элларда ишга жойлаштириш учун квоталар ажратиш масаласи бўйича ўз ваколати доирасида музокаралар олиб боради, шартномалар, битимлар ва протоколлар лойиҳаларини тайёрлайди ва уларни имзолайди;\n• тегишли қарорларнинг ҳамда Ўзбекистон Республикасининг хорижий мамлакатлар билан Ўзбекистон фуқароларини чет элда ишга жойлаштириш масалалари бўйича ҳамкорлик қилиш тўғрисидаги шартномалари, битимлари ва протоколларидан келиб чиқадиган мажбуриятларнинг бажарилишини мувофиқлаштириб боради;\n• Ўзбекистон Республикаси ҳудудидаги корхоналар, ташкилотлар ва муассасаларда белгиланган тартибда берилган рухсатномалар (тасдиқномалар) асосида ишлаётган хорижий фуқароларни ҳисобга олади;\n• қонун ҳужжатларига ва норматив ҳужжатларга иш берувчилар томонидан риоя этилишини назорат қилади;\n• тасдиқномага эга бўлган хорижий фуқаролар томонидан республика ҳудудида меҳнат фаолиятини амалга оширишнинг белгиланган тартибига риоя этилишини назорат қилади;\n• чет элга ишлаш учун жўнаб кетаётган фуқароларни ишга жойлашиладиган мамлакатда бўлиш хусусиятлари, хорижий иш берувчилар билан меҳнат шартномалари тузишнинг ҳуқуқий жиҳатлари тўғрисида хабардор қилади, уларнинг малака оширишига ва хўжалик ҳисоби асосида хорижий тилни ўрганишига кўмаклашади;\n• чет элда ишлаётган Ўзбекистон Республикаси фуқароларининг меҳнат фаолияти мониторингини амалга оширади;\n• чет элларда меҳнат фаолиятини амалга ошираётган Ўзбекистон Республикаси фуқароларининг ижтимоий муҳофазасини белгиланган тартибда таъминлайди;\n• чет элларга ишга юборилган Ўзбекистон Республикаси фуқаролари Ватанга қайтгандан кейин ишга жойлаштирилишини ташкил этади;\n• чет элларда меҳнат фаолиятини амалга оширишни хоҳловчи Ўзбекистон Республикаси фуқаролари тўғрисидаги маълумотлар базасини шакллантиради;\n• хорижий мамлакатларнинг меҳнат бозорини ўрганади, хорижий иш берувчиларни қидиради ва Ўзбекистон Республикаси фуқароларини чет элда ишга жойлаштириш тўғрисида битимлар тузади;\n• чет элда меҳнат фаолиятини амалга оширишни хоҳловчи фуқаролар тўғрисидаги ахборотларни хорижий иш берувчилар ўртасида, шу жумладан «Интернет» тармоқлари орқали тарқатади.\nАГЕНТНИНГ УСТУВОР ТАМОЙИЛЛАРИ:\n• Агентлик хорижда қонуний меҳнат фаолиятини юритаётган ҳар бир фуқаро учун масъулдир;\n• Хорижда меҳнат фаолиятини амалга ошираётган ҳар бир фуқаронинг ҳуқуқлари ҳимояланади;\n• Ўзбекистон Республикасининг хорижда меҳнат қилиш учун чиқаётган ҳар бир фуқароси ўқитилган ва тайёрланган бўлиши шарт;\nХОРИЖГА МЕҲНАТ ФАОЛИЯТИНИ АМАЛГА ОШИРИШГА ЧИҚАЁТГАН ФУҚАРОЛАРНИ ЎҚИТИШ\n2003 йилда Ташқи меҳнат миграцияси агентлиги қошида Чет элларга кетаётган фуқароларни олдиндан кўниктириш ва ўқитиш маркази ташкил этилган. Марказнинг асосий вазифалари:\n• Ташқи меҳнат миграцияси масалалари агентлиги билан тузилган шартномалар бўйича фуқароларни олдиндан кўниктириш ва ўқитиш;\n• чет элларга ишга кетаётган фуқароларга бориладиган мамлакатнинг асосий қонун ҳужжатлари, анъаналари ва хулқ-атвор нормалари тўғрисида маълумот бериш;\n• бориладиган мамлакат тилини муомала қилиш ва меҳнат функцияларини бажариш, контракт бўйича ишга жойлашадиган ишлаб чиқаришларда техника хавфсизлиги ва меҳнатни муҳофаза қилиш қоидаларини билиш даражасида ўқитиш;\n• чет элларга ишлаш учун жўнатилаётган фуқароларнинг соғлиги ҳолатини хорижий иш берувчиларнинг талабларини ҳисобга олган ҳолда, ваколатли тиббиёт муассасаларини жалб этиб комплекс тиббий кўрикдан ўтказиш.\nАгар бўлғуси меҳнат мигранти касб ўрганиш истагида бўлса, Бандлик ва меҳнат муносабатлари вазирлиги тизимида касбга ўрганиш Марказлари мавжуд бўлиб, уларда касб ўрганиш ва сертификатлар олиш мумкин.\nҚабул кунлари: Душанба-Жума кунлари 9:00 – 17:00 гача\nТелефон: (871) 202-33-44\nЭлектрон почта: info@migration.uz\nМанзил: Тошкент шаҳри, Олмазор тумани, Қамарнисо кўчаси, 1-уй


Элёр Ҳошимов давлат фильмлари билан хусусий киностудиялар маҳсулоти ўртасидаги фарқни айтди\n12:13 / 04.11.2015\nЎзбекистонлик режиссёр Элёр Ҳошимов “Даракчи” газетасига берган интервьюсида давлат буюртмасига асосан олинаётган картиналар билан хусусий фильмларни нималар фарқлаб туришини айтди.\nЭслатиб ўтамиз, яқинда, 22 октябрь куни Алишер Навоий номидаги кино саройида режиссёрнинг “Балли, Камолиддин!” бадиий фильми тақдимоти бўлиб ўтди. “Ўзбеккино” миллий агентлиги буюртмасига асосан туширилган бу фильм Ҳошимов ишлаган биринчи давлат фильми бўлди: шу пайтгача у хусусий фильмлари билан машҳур эди.\n“Иккаласининг (яъни давлат фильмлари ва хусусий фильмлар) орасида ер билан осмонча фарқ бор экан. Давлат фильмини суратга олишдаги шарт-шароитлар ҳавас қиларлик даражада. Масалан, хусусий киностудияда ишлаганда рассом, декатор, профессионал пардозчи ва албатта катта бюджетсиз ишлаймиз. Давлат киностудиясида эса бу қулайликларнинг бари мужассам. Натижада ҳамм ўз иши билан банд бўлади. Хусусий кинодагидек режиссёр фильм директорига айланиб қолмайди”, - деди у.\nЖурналистнинг “шу вақтга қадар суратга олган бешта хусусий фильмингизни биргина “Балли, Камолиддин!” кинокартинаси тош босибди-да?”, деган саволига жавобан режиссёр “Тўппа-тўғри!”, деб жавоб берди.\n“Хусусий фильмларим поғона вазифасини ўтади, - тан олди киночи. – Баъзи устоз режиссёрлар “ёш режиссёрлар айниган...” каби танқидий фикрларни билдиришади. Лекин улар ҳам ёшбўлган-ку! Улардан аввалга режиссёр ҳам ёшларга йўл берган”.


Халқ таълими вазирлиги дарсликларнинг жойларга кеч бориш сабабини аниқлади\nХалқ таълими вазирлиги дарсликларнинг жойларга кеч...\n07.09.2018 21:56 0 88\nЎқувчилар ва уларнинг ота-оналари учун қулайлик яратиш мақсадида, Халқ таълими вазирлиги томонидан 2018-2019 ўқув йилида 1-11-синфларга мўлжалланган дарсликларнинг электрон шакллари www.eduportal.uz ахборот-таълим порталига жойлаштирилди.\n1. Дарсликларнинг нашр этиш жараёни нотўғри режалаштирилиши ва жойларга етказиб бериш муддатларининг қисқалиги уларнинг сифатига ва ўз вақтида етказилишига салбий таъсир кўрсатган.\n3. Дарсликларни муддатида чоп этилмагани туфайли нашриётлар билан шартнома муддатларининг узайтирилиши.\nҲар куни вазирлик мутахассислари юқорида кўрсатиб ўтилган муаммоларни бартараф этиш бўйича иш олиб боришмоқда. Шу муносабат билан, дарсликларнинг етишмаслиги ҳолатлари юзага келганда, вақтинча уларнинг электрон шаклидан фойдаланиш сўрамоқда. Шунингдек, уларнинг электрон шаклидан чоп этиш ҳам мумкин.\nхалқ таълими Халқ таълими вазирлиги дарсликлар


“Обод” энг обод манзилга айланди | "Адолат" СДП\n“Обод” энг обод манзилга айланди\nЎзбекистон “Адолат” СДПнинг “Тозалик йўлида бирлашайлик” лойиҳаси доирасида Избоскан туманидаги “Обод” маҳалласида ташкил этилган тадбир жамоатчилик томонидан қўллаб-қувватланди. Хонадонларга кириб борган тиббиётчилар саломатликнинг асоси тозалик экани хақида сўз юритиш баробарида фуқароларни тиббий кўрикдан ўтказдилар. Кекса ёшдагиларга алоҳида эътибор қаратилди.\n“Менинг хонадоним обод”, “Биз обод кўчада яшаймиз!” шиори остида бошланган хашар ўзига хос меҳнат байрамига айланди. Ҳудуд маиший чиқиндилардан тозаланди.\nМаҳалла гузарида ташкил этилган тадбир амалдаги йилда Олий Мажлис палаталари ва маҳаллий кенгашларга ўтказиладиган сайловлар, фуқароларнинг ҳуқуқий маданиятини юксалтиришга қаратилган суҳбатларга уланди. Кун давомида “ободликлар” “Адолат” СДП нафаси билан яшадилар.\nИзбоскан туман кенгаши раиси


Пойтахтдаги Имом ат-Термизий масжиди қурилиши якунланмоқда\nПойтахтимизнинг Олмазор туманида яна бир кўркам иншоот – Имом ат-Термизий жомеъ масжидининг янги биноси тез орада фойдаланишга топширилади.\nПрезидент Шавкат Мирзиёев 2017 йил 21 апрель куни пойтахтимизда амалга оширилаётган бунёдкорлик ишлари, ижтимоий-иқтисодий лойиҳалар билан танишиш жараёнида Юқори Себзор маҳалласида бўлиб, Имом ат-Термизий жомеъ масжидини қайта қуриш юзасидан кўрсатмалар берган эди.\nЎзА хабарига кўра, 1876 йилда ушбу маҳаллада яшаган сувоқчи Исмоил ота бошчилигида ҳашар йўли билан қурилган масжид 1989 йилда қайта таъмирланган. 2007 йилда эса битта қўшимча хонақоҳ қурилган. Шу маҳалладан ҳам алломалар, Термизийлар чиқсин, деб яхши ният қилинган ҳолда масжид номи шундай атала бошланган. Ҳайит намозларида анча гавжум бўладиган масжид айвонига бир вақтнинг ўзида мингга яқин намозхон сиғар эди.\n“Ижод-Ижод” хусусий корхонаси мутахассислари томонидан қарийб бир йил давом эттирилган қурилиш ишларидан сўнг ушбу маҳалла ва масжид қиёфаси тубдан ўзгарди. Усталарнинг айтишича, қурилиш ишларининг етмиш фоизи ниҳоясига етган. Айни вақтда ички ва ташқи безак ва ободонлаштириш ишлари олиб борилмоқда.\nЮртимизнинг барча ҳудудларидан жам бўлган икки юздан зиёд уста, муҳандис, ҳунарманд, безакчи ва бошқа мутахассислар тарихий обидани қайта тиклашда фаол қатнашмоқда.\n– Сурхондарё вилоятидаги Абу Исо Муҳаммад ат-Термизий зиёратгоҳи қурилишида ҳам қатнашганман, – дейди уста Нурозхон Пўлатов. – Алломалар мажмуаси, зиёратгоҳи ёки масжидларни қайта қуриш жараёнида тарихни янада чуқурроқ ўрганамиз. Иш жараёнида бу жуда асқотади. Лойиҳалардаги фарқли жиҳатлар ёки ўхшаш томонларини солиштирамиз. Бу ўз-ўзидан фарзандларимизга ҳам шу ҳақда маълумот беришга ундайди. Уларнинг саволларига иккиланмай жавоб бера оламан.\nБиринчи қавати ертўла, иккинчиси асосий айвон ва учинчиси қўшимча айвон шаклида қурилаётган масжиднинг баландлиги 23 метр. Бу ерда 1800 ўринли катта хонақоҳ, кутубхона ва бошқа хизмат хоналари барпо этилган. Масжидга ёндош жойдан аёллар учун алоҳида ибодатхона бунёд этилди. Унда бир вақтнинг ўзида юздан зиёд аёл намоз ўқиши мумкин.\n– Баҳор кўкаламзорлаштириш фасли, – дейди маҳалла оқсоқоли Шомаҳмуд Шоалиев. – Маҳалла фаоллари усталарга ёрдам беряпти. Улар нафақат қурилиш бўлаётган ҳудуд, балки бутун маҳаллани ободонлаштириш ва тозалашда қатнашмоқда.\nУшбу маскандаги қурилиш-бунёдкорлик, ободонлаштириш, кўкаламзорлаштириш ишларини тез орада якунлаш режалаштирилмоқда. Маҳалла аҳли бу йил Рамазон ҳайити намозини янги масжидда ўқишни ният қилган.\n1867 марта ўқилди\nДругие материалы в этой категории: « Online: Ёмғир Аллоҳнинг раҳматидир\tСамарқанд вилояти ҳокими махсус ҳисобда турган, хорижда юрган фуқаролар қамалмаслигига ваъда берди »\nЎзбекистон Президенти Бангладеш раҳбариятига табрик йўллади